RAPPORT TAL-KUMMISSJONI LILL-PARLAMENT EWROPEW U LILL-KUNSILL Il-protezzjoni tal-interessi finanzjarji tal-Unjoni Ewropea — Il-ġlieda kontra l-frodi Rapport Annwali 2012 /* COM/2013/0548 final */





WERREJ RAPPORT MILL-KUMMISSJONI LILL-PARLAMENT EWROPEW U LILL-KUNSILL Protezzjoni tal-interessi finanzjarji tal-Unjoni Ewropea — Il-ġlieda kontra l-frodi Rapport Annwali 2012 Error! Bookmark not defined. Sommarju Eżekuttiv...................................................................................................................... 5 1........... Introduzzjoni................................................................................................................... 7 2........... Frodi u irregolaritajiet oħra.............................................................................................. 7 2.1........ Total ta' irregolaritajiet irrappurtati................................................................................... 7 2.2........ Irregolaritajiet irrappurtati bħala frodulenti li jaffettwaw il-baġit tal-UE.............................. 7 2.2.1..... Dħul............................................................................................................................... 9 2.2.2..... Nefqa........................................................................................................................... 10 2.2.2.1.. Riżorsi naturali (l-Agrikoltura u l-Iżvilupp Rurali u s-Sajd).............................................. 12 2.2.2.2.. Politika ta' Koeżjoni (il-perjodi ta' programmar 2007-13 u 2000-06)............................. 13 2.2.2.3.. Politika tal-preadeżjoni (Għajnuna tal-Preadeżjoni (AAP) u l-Istrument tal-Preadeżjoni (IPA)) 13 2.2.2.4.. Nefqa ġestita direttament mill-Kummissjoni................................................................... 14 2.2.3..... Riżultati tal-Uffiċċju Ewropew ta' kontra l-Frodi (OLAF).............................................. 14 2.3........ Irregolaritajiet li ma ġewx irrappurtati bħala frodulenti..................................................... 14 2.3.1..... Dħul............................................................................................................................. 15 2.3.2..... Nefqa........................................................................................................................... 16 3........... Irkupru u miżuri preventivi u korrettivi oħra.................................................................... 17 3.1........ Nefqa: mekkaniżmi preventivi........................................................................................ 17 3.1.1..... Interruzzjonijiet fl-2012................................................................................................. 17 3.1.2..... Sospensjonijiet............................................................................................................. 18 3.2........ Nefqa: Korrezzjonijiet finanzjarji u rkupri fl-2012.......................................................... 18 3.3........ Rkupru relatat ma' dħul mir-riżorsi proprji...................................................................... 18 3.3.1..... Riżorsi proprji tradizzjonali............................................................................................ 19 4........... Politiki Kontra l-Frodi fil-Livell tal-UE........................................................................... 19 4.1........ Inizjattivi tal-politika għall-ġlieda kontra l-frodi mnedija mill-Kummissjoni fl-2012........... 19 4.1.1..... Il-proposta ta' riforma tal-OLAF (ir-Regolament 1073/1999)........................................ 19 4.1.2..... Proposta għal Direttiva dwar il-ġlieda kontra l-frodi li taffettwa l-interessi finanzjarji tal-Unjoni permezz tal-liġi kriminali........................................................................................................................ 20 4.1.3..... Ħidma ta' tħejjija għat-twaqqif ta' Uffiċċju tal-Prosekutur Pubbliku Ewropew (EPPO).... 21 4.1.4..... Inizjattivi dwar il-ġlieda kontra l-korruzzjoni fl-UE......................................................... 21 4.1.5..... Il-politika kontra l-frodi fid-dwana................................................................................ 21 4.1.5.1.. Assistenza Amministrattiva Reciproka (MAA)............................................................... 21 4.1.5.2.. Operazzjonijiet Doganali Konġunti (JCOs).................................................................... 21 4.1.5.3.. Is-Sistema ta' Informazzjoni għal Kontra l-Frodi (AFIS)................................................ 22 4.1.6..... Ġlieda kontra l-frodi tal-VAT........................................................................................ 22 4.1.7..... Dispożizzjonijiet kontra l-frodi fi ftehimiet internazzjonali................................................. 22 4.1.8..... Ġlieda kontra l-kummerċ illeċitu tal-prodotti tat-tabakk................................................. 23 4.1.8.1.. Pjan ta' Azzjoni tal-Kummissjoni għall-ġlieda kontra l-kuntrabandu tas-sigarretti u l-alkoħol tul il-fruntiera tal-Lvant tal-UE.......................................................................................................................... 23 4.1.8.2.. Konvenzjoni Qafas dwar il-Kontroll tat-Tabakk (FCTC): Protokoll għall-Eliminazzjoni tal-Kummerċ Illeċitu tal-Prodotti tat-Tabakk...................................................................................................... 23 4.1.8.3.. Ftehimiet ma' manifatturi tas-sigaretti............................................................................. 24 4.1.9..... Regoli dwar xiri pubbliku.............................................................................................. 24 4.1.10... Strateġija tal-Kummissjoni Kontra l-Frodi (CAFS)........................................................ 24 4.1.11... Programmi Hercule u Pericles....................................................................................... 25 4.1.11.1.......................................................... Implimentazzjoni tal-Programmi Hercule II u Pericles 25 4.1.11.2..................................................................... Qafas Finanzjarju Pluriennali (QFP) 2014-20 25 4.2........ Il-Kumitat Konsultattiv għall-Koordinazzjoni tal-Prevenzjoni tal-Frodi (COCOLAF)..... 25 4.3........ Ir-Riżoluzzjoni tal-Parlament Ewropew tal-10 ta' Mejju 2012 dwar il-Protezzjoni tal-interessi finanzjarji tal-Komunitajiet - Il-ġlieda kontra l-frodi – Ir-rapport annwali tal-2010............................... 26 5........... Miżuri meħuda mill-Istati Membri sabiex jikkumbattu l-frodi u attivitajiet illegali oħra li jaffettwaw l-interessi finanzjarji tal-UE........................................................................................................... 27 5.1........ Miżuri kontra l-frodi u irregolaritajiet oħra li jaffettwaw l-interessi finanzjarji tal-UE......... 27 5.2........ Miżuri kontra l-frodi u irregolaritajiet oħra li jaffettwaw l-interessi finanzjarji tal-UE fil-qasam tal-agrikoltura 27 5.2.1..... Miżuri leġiżlattivi u amministrattivi.................................................................................. 28 5.2.2..... Strateġiji ġodda ta' prevenzjoni u detezzjoni................................................................... 28 5.2.3..... Użu ta' indikaturi ta' frodi.............................................................................................. 28 5.2.4..... Implimentazzjoni ta' dispożizzjonijiet ta' rappurtar........................................................... 29 5.2.5..... Statistika mhux suffiċjenti dwar id-detezzjoni u l-prosekuzzjoni tal-frodi u rkupri relatati.. 29 5.3........ Operazzjoni "Magna Grecia"......................................................................................... 29 5.4........ Implimentazzjoni tar-rakkomandazzjonijiet tal-2011....................................................... 30 6........... Konklużjonijiet u rakkomandazzjonijiet.......................................................................... 31 6.1........ Żewġ xejriet f'dak li għandu x'jaqsam ma' żviluppi ta' politika u operattivi........................ 31 6.2........ Approċċi differenti għall-frodi........................................................................................ 31 6.3........ Adozzjoni ta' regoli komuni dwar il-frodi....................................................................... 32 6.4........ L-aktar riskji sinifikanti huma kkonfermati...................................................................... 32 6.5........ Il-korpi ta' kontra l-frodi u l-aġenziji tal-infurzar tal-liġi jibqgħu l-aktar effettivi biex isibu irregolaritajiet frodulenti....................................................................................................................................... 33 6.6........ Il-protezzjoni kontra ħlasijiet mhux dovuti tal-UE — infurzata minn mekkaniżmi eżistenti preventivi u korrettivi stabbiliti fir-regolamenti tal-UE — għadha adegwata...................................................... 34 6.7........ Konklużjonijiet ġenerali................................................................................................. 35 ANNESS 1 — Irregolaritajiet irrappurtati bħala frodulenti........................................................... 36 ANNESS 2 — Irregolaritajiet mhux irrappurtati bħala frodulenti.................................................. 37 ANNESS 3 — 2012 korrezzjonijiet finanzjarji implimentati taħt ġestjoni kondiviża (EUR miljun)... 38 RAPPORT TAL-KUMMISSJONI LILL-PARLAMENT EWROPEW U LILL-KUNSILL Il-protezzjoni tal-interessi finanzjarji tal-Unjoni Ewropea — Il-ġlieda kontra l-frodi Rapport Annwali 2012 Sommarju Eżekuttiv Dan ir-Rapport Annwali 2012 dwar il-Protezzjoni tal-Interessi Finanzjarji tal-Unjoni Ewropea huwa ppreżentat mill-Kummissjoni f'kooperazzjoni mal-Istati Membri skont l-Artikolu 325 tat-Trattat dwar il-Funzjonament tal-Unjoni Ewropea. Huwa jkopri l-miżuri tal-Kummissjoni u tal-Istati Membri fil-ġlieda kontra l-frodi u r-riżultati tagħhom. Fejn l-analiżi ta' dan it-tagħrif identifikat problemi jew riskji, qed isiru rakkomandazzjonijiet biex jiġu indirizzati dawn il-kwistjonijiet. Miżuri riċenti għall-protezzjoni tal-interessi finanzjarji tal-UE Fl-2012, il-Kummissjoni ħadet jew proponiet għadd ta' miżuri sabiex ittejjeb il-qafas legali u amministrattiv għall-protezzjoni tal-interessi finanzjarji tal-UE, inkluża: – proposta għal Direttiva dwar il-ġlieda kontra l-frodi li taffettwa l-interessi finanzjarji tal-Unjoni permezz tal-liġi kriminali; – ħidma ta' tħejjija għat-twaqqif ta' Uffiċċju tal-Prosekutur Pubbliku Ewropew (EPPO); – adozzjoni ta' Protokoll biex Jiġi Eliminat il-Kummerċ Illeċitu tal-Prodotti tat-Tabakk anness mal-Konvenzjoni ta' Qafas dwar il-Kontroll fuq it-Tabakk (FCTC) tal-Organizzazzjoni Dinjija tas-Saħħa (WHO); kif ukoll – dispożizzjonijiet kontra l-frodi fi ftehimiet internazzjonali u arranġamenti ta' kooperazzjoni amministrattiva. Id-detezzjoni u r-rappurtar ta' irregolaritajiet (frodulenti u mhux frodulenti) li jaffettwaw il-baġit tal-UE Fl-2012, 1 231 irregolarità kienu rrappurtati bħala frodulenti (dan jinkludi kemm frodi suspettata kif ukoll dik stabbilita), li jinvolvu EUR 392 miljun, fil-biċċa l-kbira fl-istess livelli bħal tas-sena ta' qabel. Għad hemm differenzi sinifikanti fl-irregolaritajiet frodulenti rrappurtati mill-Istati Membri, li jistgħu jindikaw interpretazzjonijiet diverġenti meta jiġu applikati l-qafas legali u approċċi differenti għad-detezzjoni tal-frodi. L-irregolaritajiet li ma ġewx irrappurtati bħala frodulenti żdiedu, partikolarment f'termini ta' ammont. Iż-żieda prinċipalment tirrifletti l-effett ta' irregolaritajiet li jinvolvu ammonti kbar iżda hija wkoll minħabba irregolaritajiet sistemiċi rrappurtati f'għeluq il-programmi. Miżuri ta' prevenzjoni u korrettivi Fl-2012, il-Kummissjoni ħadet diversi deċiżjonijiet biex tiżgura li r-riżorsi tal-UE jintefqu skont il-prinċipju tal-ġestjoni finanzjarja soda u li l-interessi finanzjarji tagħha jitħarsu kif xieraq. 187 deċiżjoni biex jiġu interrotti l-ħlasijiet (li jinvolvu aktar minn EUR 5 biljun) ittieħdu fil-qasam tal-politika ta' koeżjoni. Minn dawn, 70 kienu għadhom pendenti sal-aħħar tal-2012 (li jinvolvu madwar EUR 1,7 biljun ta' ħlasijiet interrotti). Barra minn hekk, ittieħdu erba' deċiżjonijiet ta' sospensjoni (għadhom għaddejjin fi tmiem is-sena). Saru korrezzjonijiet finanzjarji għal aktar minn EUR 3,7 biljun (prinċipalment għal darba oħra f'rabta mal-għeluq tal-perjodu ta' programmar 2000-06) u nħarġu ordnijiet ta' rkupru għal EUR 615 miljun. Il-miżuri meħuda fl-2012 jikkonfermaw li l-mekkaniżmi eżistenti jippermettu għal protezzjoni effettiva tal-interessi finanzjarji tal-UE, iżda r-riskju aħħari ta' nuqqas ta' rkupru tas-somom imħallsa indebitament huwa mgħoddi fuq l-Istati Membri responsabbli. Is-sistemi ta' kontra l-frodi fil-qasam tal-agrikoltura L-enfasi tar-rapport ta' din is-sena kienet fuq il-miżuri u l-irregolaritajiet fil-qasam tal-agrikoltura. L-analiżi turi titjib fis-sistemi tal-kontroll finanzjarju u tal-ġestjoni tar-riskju tal-Istati Membri, fir-rigward, inter alia, tad-dispożizzjonijiet legali u linji gwida, l-istrateġiji nazzjonali jew reġjonali, l-użu ta' indikaturi tar-riskju, proċeduri amministrattivi u kooperazzjoni bejn l-awtoritajiet nazzjonali. Madankollu, id-dejta statistika dwar kontrolli kontra l-frodi, proċedimenti kriminali u riżultati, kif ipprovduta mill-Istati Membri, mhix kompluta, li jagħmilha diffiċli biex tiġi analizzata l-kwalità tal-investigazzjoni u l-prosekuzzjoni ta' frodi fl-Istati Membri u l-użu ta' dan bħala bażi għall-politika futura. 1. Introduzzjoni Kull sena, skont l-Artikolu 325(5) tat-Trattat dwar il-Funzjonament tal-Unjoni Ewropea (TFUE), il-Kummissjoni, b'kooperazzjoni mal-Istati Membri, tissottometti lill-Parlament Ewropew u lill-Kunsill rapport dwar il-miżuri meħuda biex jikkumbattu l-frodi u kwalunkwe attivitajiet illegali oħrajn li jaffettwaw l-interessi finanzjarji tal-Unjoni. It-Trattat jiddikjara li l-UE u l-Istati Membri jaqsmu r-responsabbiltà għall-protezzjoni tal-interessi finanzjarji tal-Unjoni u l-ġlieda kontra l-frodi. L-awtoritajiet nazzjonali jiġġestixxu 80 % tan-nefqa tal-UE u jiġbru r-Riżorsi Proprji Tradizzjonali (RPT). F'dawn iż-żewġ oqsma, il-Kummissjoni teżerċita sorveljanza ġenerali, tistabbilixxi l-istandards u tivverifika l-konformità. Għalhekk, kooperazzjoni mill-qrib bejn il-Kummissjoni u l-Istati Membri hi essenzjali biex l-interessi finanzjarji tal-UE jkunu protetti b'mod effettiv. Konsegwentement, wieħed mill-għanijiet ewlenin ta' dan ir-rapport hu li jevalwa kemm kienet effettiva din il-koperazzjoni fl-2012 u kif din tista' tittejjeb. Dan ir-rapport jiddeskrivi l-miżuri li ttieħdu fil-livell tal-UE fl-2012 u jipprovdi sommarju u valutazzjoni tal-azzjoni li ttieħdet mill-Istati Membri biex jikkumbattu l-frodi. Dan jinkludi wkoll analiżi tar-riżultati ewlenin miksuba mill-korpi nazzjonali u Ewropej, f'dak li għandu x'jaqsam mad-detezzjoni u r-rappurtar lill-Kummissjoni ta' każijiet ta' frodi u irregolaritajiet oħra li jirrigwardaw l-infiq u d-dħul tal-UE. L-enfasi hija fuq id-detezzjoni tal-frodi, fejn ir-riżultati huma indikattivi tal-abbiltà tas-sistemi u l-awtoritajiet ta' kontra l-frodi biex jikkumbattu l-frodi u l-attivitajiet illegali li huma ta' detriment għall-fondi tal-UE. Ir-rapport hu akkumpanjat minn erba' Dokumenti ta' Ħidma tal-Persunal tal-Kummissjoni[1]. Id-dokument "Analiżi Statistika tal-Irregolaritajiet" fih tabelli li juru fil-qosor ir-riżultati ewlenin tal-azzjoni kontra l-frodi ta' kull Stat Membru. 2. Frodi u irregolaritajiet oħra 2.1. Total ta' irregolaritajiet irrappurtati Fl-2012, 13 436 irregolarità (frodulenti u mhux frodulenti) kienu rrappurtati lill-Kummissjoni, li kienu jinvolvu ammont globali ta' madwar EUR 3,4 biljun, li minnhom madwar EUR 2,9 biljun jirrigwardaw is-setturi tan-nefqa tal-baġit tal-UE. L-irregolaritajiet misjuba jirrappreżentaw 2,3 % tal-ħlasijiet fuq in-naħa tal-infiq u 2,1 % tar-RPT grossi miġbura. L-irregolaritajiet żdiedu meta mqabbla mal-2011, b' 6 % f'termini ta' numri u 77 % f'termini ta' ammonti finanzjarji. Iż-żieda għandha x'taqsam b'mod partikolari ma' irregolaritajiet li ma ġewx irrappurtati bħala frodulenti minħabba ċirkostanzi speċifiċi (ara l-paragrafu 2.3). 2.2. Irregolaritajiet irrappurtati bħala frodulenti li jaffettwaw il-baġit tal-UE L-għadd ta' irregolaritajiet frodulenti rrappurtati, u l-ammonti relatati, huma parti mid-definizzjoni usa' tal-frodi u ma għandhomx jitqiesu bħala miżura tal-livell ta' frodi. Fl-2012, l-Istati Membri rrappurtaw bħala frodulenti 1 194 irregolarità li jinvolvu ammont globali ta' EUR 390 miljun. Barra minn hekk, 29 irregolarità frodulenti kienu jikkonċernaw fondi ġestiti taħt nefqa diretta, u kienu jinvolvu EUR 2 miljun, u, fl-aħħar nett, 8 irregolaritajiet frodulenti kienu rrappurtati mill-pajjiżi kandidati u kienu jinvolvu madwar EUR 1 miljun. In-numru ta' irregolaritajiet frodulenti[2] rrappurtati fl-2012 u l-impatt tagħhom baqgħu prattikament fl-istess livelli bħal tas-sena ta' qabel. Madankollu, ġew irreġistrati differenzi sinifikanti bejn is-setturi, kif muri fit-Tabella 1 u l-Grafika 1. Tabella 1: Irregolaritajiet irrappurtati bħala frodulenti fl-2012[3] Analiżi tal-irregolaritajiet frodulenti kollha rrappurtati fl-2012, skont l-Istat Membru u s-settur tal-baġit (dħul u nefqa) hija ppreżentata fl-Anness 1. Grafika 1: L-irregolaritajiet irrappurtati bħala frodulenti u l-ammonti relatati – 2008-12 2.2.1. Dħul In-numru ta' każijiet ta' frodi rrappurtati fuq in-naħa tad-dħul għall-2012 (682) huwa 20 % inqas mill-medja għas-snin 2008-12 (851). L-ammont stabbilit totali tar-RPT affettwat għall-2012 (EUR 77,6 miljun) huwa 22 % anqas mir-rata medja tal-2008-12 (EUR 100 miljun)[4]. Il-kontrolli doganali mwettqa fil-ħin tar-rilaxx tal-oġġetti jirriżultaw fil-klassifikazzjoni tal-każijiet bħala frodi aktar spiss minn dawk imwettqa wara r-rilaxx. Fl-2012, proporzjon sinifikanti ta' każijiet ta' frodi (32 %) kienu identifikati waqt il-kontrolli doganali mwettqa fiż-żmien tar-rilaxx. 51 % tat-total tal-ammonti totali tar-RPT marbuta ma' każijiet ta' frodi kienu stabbiliti matul spezzjonijiet mis-servizzi kontra l-frodi. L-analiżi turi xejra ta' tnaqqis fin-numru ta' każijiet ta' frodi fl-2008-12, kif muri fit-tabella hawn isfel. L-ogħla numri ta' irregolaritajiet frodulenti kienu rrappurtati minn Spanja, l-Italja, il-Ġermanja u l-Greċja (bejn 324 u 32), filwaqt li Spanja hija l-ewwel f'termini tal-ammonti involuti (bejn EUR 38 miljun u EUR 10 miljun)[5] u warajhom il-Belġju u l-Italja. GRAFIKA 2: RPT — każijiet ta' frodi u ammonti stabbiliti affettwati (2008-12) 2.2.2. Nefqa Rigward in-nefqa tal-baġit, iż-żieda f'termini ta' numru ta' irregolaritajiet irrappurtati bħala frodulenti hija relattivament żgħira. Iċ-ċaqliq fl-ammonti involuti wkoll mhuwiex sinifikanti billi ftit investigazzjonijiet akbar minn oħrajn jistgħu jbiddlu r-riżultati b'mod drastiku (eż. fir-rigward tal-finanzjament tal-preadeżjoni — ara t-taqsima 2.2.5). L-irregolaritajiet irrappurtati huma ta' sikwit relatati ma' tranżazzjonijiet li seħħew f'sena finanzjarja li mhijiex dik li fiha ġew osservati jew irrappurtati. B'medja ta' madwar 3,5 snin bejn meta l-frodi titwettaq u meta tiġi rrapportata lill-Kummissjoni[6], huwa diffiċli biex jiġu spjegati dawn l-iżviluppi (pereżempju f'termini tar-riperkussjonijiet possibbli tal-kriżi ekonomika). Il-Grafiċi 3 u 4 juru n-numru ta' irregolaritajiet frodulenti rrappurtati u l-ammonti involuti, rispettivament, fis-setturi tan-nefqa. Bħal fis-snin ta' qabel, il-maġġoranza ta' irregolaritajiet frodulenti nstabu fil-qasam tal-politika tal-Koeżjoni: 50 % tan-numru totali u 63 % tal-ammonti involuti. Il-Grafiċi 3 & 4: Irregolaritajiet irrappurtati bħala frodulenti skont is-settur tal-baġit (in-nefqa) — skont in-numru u l-ammont Il-modi operandi misjuba ma varjawx b'mod sinifikanti meta mqabbla mas-snin ta' qabel. L-aktar skemi rikorrenti jinvolvu l-użu ta' dokumentazzjoni jew dikjarazzjonijiet foloz jew iffalsifikati u miżapproprjazzjoni tal-fondi (għal użu ieħor għajr dak li għalih kienu intenzjonati). Huma biss ftit ħafna mill-irregolaritajiet irrappurtati bħala frodulenti li jikkonċernaw każijiet ta' korruzzjoni (disgħa b'kollox), iżda l-għadd tagħhom qed jiżdied. Erba' Stati Membri rrapportaw li huma kienu sabu każijiet bħal dawn: l-Italja (6), Ċipru, l-Estonja u Spanja (1). Il-każijiet kollha identifikati kienu fil-qasam tal-politika ta' koeżjoni. Nofs l-irregolaritajiet irrappurtati bħala frodulenti fl-2012 instabu mill-korpi ta' kontra l-frodi jew matul investigazzjonijiet kriminali jew kontrolli esterni oħrajn; In-nofs l-ieħor instabu mis-sistemi ta' kontroll amministrattiv stipulati fir-regolamenti settorjali. Dan jenfasizza l-importanza ta' kontrolli esterni fil-ġlieda kontra l-frodi u l-ħtieġa għal koordinazzjoni b'saħħitha mal-awtoritajiet tal-ġestjoni u l-awditjar. Dan juri wkoll li dawn tal-aħħar tjiebu b'mod sinifikanti, billi d-detezzjoni kienet kważi esklussivament f'idejn il-korpi tal-pulizija u l-awtoritajiet ġudizzjarji. Investigazzjonijiet ta' kontra l-frodi jew kriminali jaqbdu każijiet ta' frodi potenzjali li jinvolvu ammonti finanzjarji konsiderevolment ogħla, li jirrifletti l-ħila tal-entitajiet ikkonċernati biex jimmiraw l-attivitajiet tagħhom, iżda wkoll is-setgħat ta' investigazzjoni akbar tagħhom. L-irregolaritajiet irrappurtati bħala frodulenti mill-Istati Membri jistgħu jinqasmu skont il-livell ta' kumplessità. Għall-2012, 2 % tal-każijiet irrappurtati jistgħu jitqiesu bħala kumplessi [7], 40 % bħala sempliċi[8] u 58 % bħala moderatament kumplessi[9]. Filwaqt li l-proporzjon ta' każijiet kumplessi jibqa' mhux mibdul meta mqabbel mas-snin preċedenti, l-awtoritajiet nazzjonali sabu ammont relattivament akbar ta' każijiet "sempliċi" u inqas każijiet "moderati". Din il-bidla lejn frodi aktar sempliċi tista' tirrifletti tentattivi ta' frodi fil-kuntest tal-kriżi ekonomika minn benefiċjarji li ma kinux iwettqu reat taħt ċirkostanzi normali. Din ix-xejra trid tiġi mmonitorjata fis-snin li ġejjin, minħabba l-qabża fiż-żmien bejn id-detezzjoni u l-ħin meta l-frodi kienet kommessa. Grafika 5: Irregolaritajiet irrappurtati bħala frodulenti – kumplessità Ir-rata ta' detezzjoni tal-frodi tkompli tvarja bejn l-Istati Membri (ara l-Anness 1). L-Istati Membri li sabu u rrappurtaw l-ogħla numru ta' irregolaritajiet frodulenti huma l-Italja, il-Polonja, ir-Rumanija, id-Danimarka u l-Ġermanja (bejn 109 u 51). F'termini tal-ammonti involuti, l-ogħla ċifri ġew irrappurtati mill-Italja, ir-Rumanija u r-Repubblika Ċeka (bejn EUR 119 u 54 miljun). L-ebda irregolaritajiet frodulenti ma nstabu u ġew irrappurtati mill-Greċja, il-Lussemburgu, Malta u l-Finlandja. Ftit ħafna (inqas minn tlieta għas-setturi kollha tal-infiq) ġew rapportati mill-Belġju, Franza, Ċipru, il-Pajjiżi l-Baxxi u l-Awstrija. Dawn id-differenzi joħorġu minn diversi fatturi u jirriflettu approċċi differenti ħafna, mhux biss bejn l-Istati Membri tal-UE, iżda wkoll bejn l-amministrazzjonijiet differenti fl-istess pajjiż. Xi Stati Membri jużaw riżorsi sinifikanti biex jikkumbattu l-frodi; Oħrajn jippreferu japplikaw korrezzjonijiet finanzjarji mingħajr aktar investigazzjoni tar-reati kriminali potenzjali. Mill-irregolaritajiet irrappurtati bħala frodulenti f'dawn l-aħħar ħames snin, 5 % ġew stabbiliti bħala frodi (proporzjon ta' frodi stabbilita)[10]. 2.2.2.1. Riżorsi naturali (l-Agrikoltura u l-Iżvilupp Rurali u s-Sajd) Irregolaritajiet irrappurtati bħala frodulenti fl-2012 żdiedu bi kważi 50 % f'dan is-settur meta mqabbla mal-2011 (ara t-Tabella 1). Dan huwa r-riżultat ta' rappurtar mid-Danimarka ta' 56 każ, li kollha jippreżentaw l-istess modus operandi u huma marbuta mal-istess investigazzjoni. Ir-riżultati rrappurtati mid-Danimarka jirrigwardaw esklussivament il-Fond Agrikolu Ewropew ta' Garanzija (FAEG) li, konsegwentement, juri żieda f'termini ta' numri u ammonti mqabbel mal-2011, waqt li x-xejra għall-Fond għall-Iżvilupp Rurali (FAEŻR) tibqa' stabbli. Kważi nofs l-irregolaritajiet irrappurtati bħala frodulenti jikkonċernaw qbiż ta' limiti, kwoti jew limiti minimi u każijiet ta' dikjarazzjonijiet żejda jew fittizji. Il-proporzjon ta' każijiet kumplessi ta' frodi misjuba huwa iżgħar milli fis-setturi l-oħra (madwar 1 %), filwaqt li l-proporzjon ta' każijiet "sempliċi" huwa akbar (44 %). F'kuntrast mas-setturi l-oħra, il-proporzjon ta' każijiet sempliċi naqas fl-2012 (minn 59 % għal 44 %). Il-proporzjon ta' frodi stabbilita fl-agrikoltura huwa kemxejn ogħla mill-medja globali: madwar 6 % tal-każijiet kollha rrappurtati fil-perjodu 2008-12. 2.2.2.2. Politika ta' Koeżjoni (il-perjodi ta' programmar 2007-13 u 2000-06) Il-politika ta' koeżjoni għadha l-qasam tan-nefqa tal-baġit fejn in-numru ta' irregolaritajiet irrappurtati bħala frodulenti huwa l-ogħla, iżda din baqgħet stabbli f'dawn l-aħħar tliet snin. Il-Fond Ewropew għall-Iżvilupp Reġjonali (FEŻR) kien jirrappreżenta l-akbar proporzjon ta' irregolaritajiet frodulenti rrappurtati fl-2012, filwaqt li fl-aħħar ħames snin il-Fond Soċjali Ewropew (FSE) kien predominanti. F'termini ta' ammonti involuti, il-FEŻR dejjem kien jirrappreżenta l-akbar proporzjon minħabba l-valur ogħla tal-finanzjament għall-proġetti appoġġjati. Dwar liema awtoritajiet skoprew irregolaritajiet frodulenti, l-akbar proporzjon (59 %) huwa marbut, għall-ewwel darba, mas-sistema ta' kontroll stipulata fil-leġiżlazzjoni tal-UE, aktar milli mal-investigazzjonijiet kriminali jew korpi ta' kontra l-frodi. Dan jirrappreżenta differenza kbira meta mqabbel mal-perjodu tal-ipprogrammar ta' qabel (2000-06), meta d-detezzjoni seħħet kważi esklussivament wara investigazzjonijiet kontra l-frodi jew kriminali. L-isforzi tal-Kummissjoni f'dawn l-aħħar snin biex titqajjem kuxjenza dwar il-frodi f'dan is-settur jidhru li taw il-frott fost l-awtoritajiet nazzjonali, għalkemm din ix-xejra jenħtieġ li tiġi kkonsolidata fis-snin li ġejjin[11]. F'termini ta' ammonti finanzjarji, l-aktar riżultati sinifikanti għadhom jirrigwardaw l-investigazzjonijiet kriminali u kontra l-frodi, li jirrappreżentaw madwar 64 % tat-total. Żvilupp ieħor sinifikanti huwa t-tnaqqis fiż-żmien meħud biex jiġu rrappurtati każijiet ta' frodi wara d-detezzjoni: bħala medja, tmien xhur u nofs. Min-naħa l-oħra, prassi irregolari ġew individwati, bħala medja, sentejn u seba' xhur wara li bdew. Il-proporzjon ta' frodi stabbilita għall-politika ta' koeżjoni huwa inqas mill-medja: madwar 4 % tal-każijiet kollha rrappurtati bħala frodulenti fil-perjodu 2008-12. 2.2.2.3. Politika tal-preadeżjoni (Għajnuna tal-Preadeżjoni (AAP) u l-Istrument tal-Preadeżjoni (IPA)) Fl-2012, fil-qasam tal-assistenza tal-preadeżjoni, in-numru ta' irregolaritajiet irrappurtati bħala frodulenti kompla jonqos b'mod sinifikanti, u b'hekk ikkonferma x-xejra ta' tnaqqis sa mill-2009. L-Istati Membri tal-UE-12 gradwalment neħħew l-AAP u din hija kważi kompluta, bl-eċċezzjoni ta' għadd żgħir ta' proġetti u ħlasijiet li jifdal għall-programm ta' Assistenza Komunitarja għar-Rikostruzzjoni, l-Iżvilupp u l-Istabbilizzazzjoni (CARDS). Dan it-tnaqqis fl-għadd ta' irregolaritajiet irrappurtati bħala frodulenti kien akkumpanjat minn żieda sinifikanti fl-ammont ikkonċernat, minħabba żewġ każijiet innotifikati mir-Rumanija, għal total ta' EUR 38,5 miljun. Mingħajr dawn iż-żewġ każijiet eċċezzjonali, it-tendenza ta' tnaqqis kienet tiġi kkonfermata għall-ammonti wkoll. L-assistenza għall-iżvilupp rurali tibqa' l-qasam bl-ogħla numru ta' irregolaritajiet irrappurtati bħala frodulenti. Fir-rigward tal-perjodu ta' programmar attwali, l-irregolaritajiet frodulenti rrappurtati li jirrigwardaw l-IPA irreġistraw tnaqqis żgħir fl-2012. Dan jista' jkun attribwibbli għax-xogħol b'lura fl-implimentazzjoni. 2.2.2.4. Nefqa ġestita direttament mill-Kummissjoni In-nefqa ġestita direttament mill-Kummissjoni hija analizzata fuq il-bażi tad-dejta dwar l-ordnijiet ta' rkupru maħruġin mis-servizzi tal-Kummissjoni f'relazzjoni man-nefqa ġestita taħt il-mod ta' ġestjoni ċentralizzata. Fl-2012, skont is-sistema tal-Kummissjoni tal-kontabbiltà Bbażata fuq id-Dovuti (ABAC), 26 irkupru kienu kklassifikati mis-servizzi tal-Kummissjoni bħala frodi suspettata u sussegwentement irrappurtati lill-OLAF. 1 648 irkupru ieħor kienu kklassifikati bħala irregolaritajiet. L-impatt finanzjarju ta' dawn il-każijiet huwa ta' madwar EUR 2,7 miljun. 2.2.3. Riżultati tal-Uffiċċju Ewropew ta' kontra l-Frodi (OLAF) Fl-2012, l-OLAF fetaħ 431 investigazzjoni u 287 każ ta' koordinazzjoni u għalaq 465 (li minnhom 100 b'rakkomandazzjonijiet). Erbgħa u ħamsin rakkomandazzjoni għal azzjoni ġudizzjarja ntbagħtu lill-awtoritajiet nazzjonali u madwar EUR 284 miljun ġew irrakkomandati għal irkupru, li minnhom EUR 165,8 miljun relatati mad-dħul u EUR 118,2 miljun man-nefqa (ara t-Tabella 2). Tabella 2: L-ammonti rrakkomandati għall-irkupru fl-2012 wara investigazzjonijiet tal-OLAF 2.3. Irregolaritajiet li ma ġewx irrappurtati bħala frodulenti Fl-2012, 12 137 irregolarità li ma ġewx irrappurtati bħala frodulenti (mhux frodulenti) ġew innotifikati lill-Kummissjoni (madwar 6 % aktar mill-2011), b'impatt finanzjarju relatat ta' madwar EUR 2,9 biljun (aktar mid-doppju tal-2011). L-akbar żidiet ġew reġistrati fl-oqsma tal-politika ta' koeżjoni u n-nefqa diretta (ara l-paragrafu 2.3.2), kif jidher fit-Tabella 3. Tabella 3: Irregolaritajiet li ma ġewx irrappurtati bħala frodulenti fl-2012[12] L-Anness 2 jipprovdi tqassim skont l-Istat Membru, u skont dħul u nfiq, tal-irregolaritajiet mhux frodulenti kollha rrappurtati fl-2012. 2.3.1. Dħul Fir-rigward tar-RPT, l-għadd ta' irregolaritajiet mhux frodulenti rrappurtati fl-2012 baqa' stabbli iżda l-ammont totali stabbilit huwa 20 % ogħla mill-medja għas-snin 2008-12. GRAFIKA 6: RPT- każijiet ta' irregolarità li ma ġewx irrappurtati bħala frodulenti u l-ammonti affettwati (2008-12) Fl-2012, kontrolli li jsiru wara r-rilaxx kienu l-aktar metodu importanti ta' detezzjoni ta' irregolaritajiet, kemm f'termini ta' numru ta' każijiet li ġew osservati kif ukoll fl-ammonti ta' RPT stabbiliti. F'dawn l-aħħar snin, l-ispezzjonijiet tar-RPT tal-Kummissjoni ffukaw fuq l-istrateġiji tal-kontroll doganali tal-Istati Membri u li jkun hemm sorveljanza mill-qrib tal-azzjoni tal-Istati Membri meħuda b'reazzjoni għall-osservazzjonijiet li jsiru matul l-ispezzjonijiet. Il-Kummissjoni osservat bidla fl-istrateġiji tal-Istati Membri minn kontrolli doganali mwettqa fil-ħin tar-rilaxx tal-oġġetti lejn kontrolli ta' wara r-rilaxx. Dan huwa kkonfermat minn dejta li waslet mingħand l-Istati Membri. Filwaqt li l-kontrolli doganali wara r-rilaxx huma metodu effikaċi biex jinkixfu l-irregolaritajiet, kontrolli doganali fil-ħin tar-rilaxx jibqgħu importanti għad-detezzjoni tal-każijiet ta' frodi (ara l-paragrafu 2.2.1). 2.3.2. Nefqa Fl-oqsma tan-nefqa tal-baġit, iż-żieda fl-għadd ta' irregolaritajiet mhux frodulenti hija prinċipalment fis-settur tal-infiq dirett u hija kważi kompletament spjegata mill-użu mtejjeb mid-Direttorati Ġenerali tal-Kummissjoni tas-sistema ABAC, li pprovdiet informazzjoni aktar preċiża. Għandu jiġi nnutat li, b'differenza tas-setturi l-oħra kollha, l-irregolaritajiet kollha fin-nefqa diretta huma rreġistrati mingħajr ma jiġi applikat l-ebda limitu minimu. Dwar iż-żieda fl-ammonti, żewġ oqsma huma sinifikanti: (i) in-nefqa diretta, fejn irregolarità waħda ta' madwar EUR 40 miljun (li issa ġiet ikkoreġuta u ttieħdet azzjoni dwarha) tirrappreżenta l-varjazzjoni fir-rigward tal-2011 u (ii) il-politika ta' koeżjoni, fejn l-ammont sinifikanti huwa spjegat parzjalment miż-żieda fl-implimentazzjoni tal-perjodu ta' programmazzjoni għas-snin 2007-13 iżda l-aktar minn xi irregolaritajiet identifikati mis-servizzi tal-awditjar tal-Kummissjoni f'dawn l-aħħar snin u rrappurtati mis-servizzi nazzjonali kompetenti biss fl-2012. Madwar EUR 1,5 biljun huma relatati ma' irregolaritajiet mhux frodulenti rrappurtati mir-Repubblika Ċeka u Spanja (għal darb' oħra, il-korrezzjonijiet finanzjarji u l-miżuri korrettivi ġew maqbula u tittieħdet azzjoni fuqhom). Fir-rigward tar-Repubblika Ċeka, kważi nofs dawn l-ammonti jirriżultaw minn korrezzjonijiet finanzjarji applikati wara awditjar mis-servizzi tal-Kummissjoni; Fir-rigward ta' Spanja, nofs l-ammonti huma marbuta ma' notifiki dwar irregolaritajiet li jirrigwardaw il-perjodu ta' programmar 2000-06, mitluba mill-Kummissjoni f'rabta mal-proċess tal-għeluq[13]. 3. Irkupru u miżuri preventivi u korrettivi oħra Aspett importanti tal-ħarsien tal-interessi finanzjarji tal-UE jinvolvi l-użu ta' mekkaniżmi biex jipprevjenu u jikkoreġu l-frodi u irregolaritajiet oħra sabiex jassiguraw l-implimentazzjoni tal-baġit f'konformità mal-prinċipji tal-ġestjoni finanzjarja soda[14]. Taħt il-ġestjoni maqsuma, il-miżuri li ġejjin jistgħu jiġu adottati mill-Kummissjoni: · Miżuri preventivi: interruzzjoni tal-pagamenti (isir avvanz tal-iskadenza taż-żmien tal-pagament sa massimu ta' sitt xhur)[15]; sospensjoni tal-pagamenti kollha, jew parti minnhom, lil Stat Membru[16]. · Miżuri korrettivi: fejn il-miżuri meħtieġa ma jittiħdux mill-Istat Membru kkonċernat, il-Kummissjoni tista' tiddeċiedi li timponi korrezzjoni finanzjarja[17]. In-nefqa li ma tkunx konformi mar-regoli applikabbli jew tkun soġġetta għal ordni ta' rkupru jew tnaqqis mit-talba sussegwenti għall-ħlas. Dejta dwar l-irkupri diretti tal-Istati Membri mingħand il-benefiċjarji hija disponibbli biss parzjalment[18] u hija inkluża fid-Dokument ta' Ħidma tal-Persunal tal-Kummissjoni "Valutazzjoni statistika tal-irregolaritajiet". Dejta dwar it-tipi ta' ġestjoni minbarra l-ġestjoni kondiviża (partikolarment in-nefqa diretta) jikkonċernaw prinċipalment ordnijiet ta' rkupru maħruġa mis-servizzi tal-Kummissjoni, jew tnaqqis minn pretensjonijiet tal-kosti. 3.1. Nefqa: mekkaniżmi preventivi 3.1.1. Interruzzjonijiet fl-2012 Fl-2012, il-Kummissjoni ħadet 187 deċiżjoni biex tinterrompi l-ħlasijiet (li jinvolvu iktar minn EUR 5 biljun) fil-qasam tal-politika tal-koeżjoni. Minn dawn, 70 kienu għadhom pendenti sal-aħħar tal-2012 (li jinvolvu madwar EUR 1,7 biljun). It-tabella 4 tippreżenta l-każijiet ta' interruzzjoni trattati fl-2012[19] u turi l-attività sinifikanti ta' prevenzjoni mwettqa, b'mod partikolari fir-rigward tal-FEŻR/Fond ta' Koeżjoni, li jirrappreżenta aktar minn 60 % tal-każijiet u madwar 80 % tal-ammonti totali kkonċernati. Tabella 4: Każijiet ta' interruzzjoni trattati mis-servizzi tal-Kummissjoni fl-2012 3.1.2. Sospensjonijiet Deċiżjoni ta' sospensjoni meħuda għal żewġ programmi tal-FEŻR/Fond ta' Koeżjoni fil-Ġermanja u l-Italja kienet għadha effettiva fi tmiem l-2012. Żewġ deċiżjonijiet ta' sospensjoni ġew adottati fl-2012 dwar il-ħlasijiet tal-FSE lir-Repubblika Ċeka (għadha għaddejja fi tmiem is-sena) u s-Slovakkja. 3.2. Nefqa: Korrezzjonijiet finanzjarji u rkupri fl-2012 Fl-2012, miżuri korrettivi adottati mill-Kummissjoni permezz tal-Istati Membri żdiedu b'mod sinifikanti (+30 % għall-"ikkonfermati/deċiżi" u +137 % għall-"implimentati"), l-aktar fil-qasam tal-politika ta' koeżjoni (ara t-Tabella 5). Tabella 5: Korrezzjonijiet finanzjarji u rkupri għal kull settur tal-baġit — 2012-11 L-Anness 3 juri analiżi skont l-Istat Membru, ta' korrezzjonijiet finanzjarji implimentati fl-2012 taħt ġestjoni kondiviża: Madwar 58 % mill-EUR 3,7 biljun huma dovuti għall-korrezzjonijiet finanzjarji implimentati fir-rigward ta' Spanja[20]. 3.3. Rkupru relatat ma' dħul mir-riżorsi proprji Fir-rigward tad-dħul minn riżorsi proprji, li huma l-akbar sors ta' fondi għall-baġit tal-UE, l-irkupri jikkonċernaw is-segwitu tar-rapporti ta' spezzjoni tal-Kummissjoni, awditjar tal-Qorti Ewropea tal-Awdituri, każijiet ta' responsabbiltà finanzjarja li jirriżultaw minn żbalji amministrattivi tal-Istati Membri jew nuqqas ta' diliġenza fl-azzjoni ta' rkupru tagħhom, proċeduri ta' ksur, sentenzi tal-Qorti Ewropea tal-Ġustizzja u ammonti li jirriżultaw minn ħlasijiet spontanji mill-Istati Membri kif ukoll imgħax jew arretrati li għandhom x'jaqsmu mar-riżorsi proprji. Dawn l-ammonti huma ppreżentati fit-Tabella 6. Tabella 6: Rkupri relatati mar-riżorsi proprji[21] 3.3.1. Riżorsi proprji tradizzjonali Ir-Riżorsi Proprji Tradizzjonali (RPT) prinċipalment jikkonsistu f'dazji tad-dwana fuq importazzjonijiet ta' prodotti minn pajjiżi mhux tal-UE u, f'ammont anqas, imposti fuq iz-zokkor. Dawn jirrappreżentaw 13 % tad-dħul totali tal-UE għall-2012. Madwar 98 % tal-ammonti kollha stabbiliti tar-RPT jinġabru mingħajr problemi partikolari. It-2 % li jibqa' jirrigwardaw każijiet ta' frodi u irregolaritajiet oħra. L-Istati Membri huma obbligati li jirkupraw dawn l-ammonti u jirreġistrawhom fil-bażi tad-dejta OWNRES. Għall-2012, l-ammont li jrid jiġi rkuprat[22] huwa ta' EUR 444 miljun, li minnhom EUR 208 miljun diġà ġew irkuprati mill-Istati Membri (ir-rata tal-irkupru ta' kull sena: 47 %). Barra minn hekk, l-Istati Membri komplew bl-attivitajiet tagħhom ta' rkupru rigward każijiet mis-snin preċedenti u flimkien irkupraw total ta' madwar EUR 83 miljun b'rabta ma' każijiet ta' frodi u irregolaritajiet misjuba bejn l-1989 u l-2011. Ir-rata storika tal-irkupru (1989-2009) hija 77 %[23]. L-irkupru ta' ammonti marbuta ma' każijiet ta' frodi ġeneralment jikseb ferm inqas suċċess milli każijiet ta' irregolaritajiet. Il-klassifikazzjoni ta' każ bħala frodi hija, għalhekk, indikatur ta' riżultati futuri ta' rkupru. L-attivitajiet tal-Istati Membri biex jirkupraw ir-RPT huma mmonitorjati permezz ta' spezzjonijiet tar-RPT u permezz tal-proċedura li tirrikjedi li l-ammonti kollha li jaqbżu l-EUR 50 000, li finalment ikunu ddikjarati bħala li ma jistgħux jiġu miġbura lura mill-Istati Membri, jridu jiġu rrappurtati lill-Kummissjoni. F'każijiet fejn jiġu osservati dgħufijiet fl-attivitajiet ta' rkupru tal-Istati Membri, huma jinżammu finanzjarjament responsabbli għan-nuqqas tal-irkupru tar-RPT. 4. Politiki Kontra l-Frodi fil-Livell tal-UE 4.1. Inizjattivi tal-politika għall-ġlieda kontra l-frodi mnedija mill-Kummissjoni fl-2012 4.1.1. Il-proposta ta' riforma tal-OLAF (ir-Regolament 1073/1999) Il-proposta emendata tal-Kummissjoni li temenda r-Regolament (KE) Nru 1073/1999 dwar investigazzjonijiet immexxija mill-Uffiċċju Ewropew ta' Kontra l-Frodi (OLAF) u li tħassar ir-Regolament (Euratom) Nru 1074/1999[24] tiffoka fuq li jiġu ċċarati d-drittijiet proċedurali tal-persuni li qed jiġu investigati mill-OLAF, ittejjeb l-effikaċja tal-investigazzjonijiet tagħha, u ttejjeb il-kooperazzjoni mal-imsieħba tagħha (istituzzjonijiet u korpi oħra tal-UE, l-Istati Membri u organizzazzjonijiet internazzjonali). Il-proposta tfittex ukoll li tiċċara r-rwol tal-Kumitat ta' Sorveljanza tal-OLAF u tistabbilixxi skambju perjodiku ta' fehmiet mal-istituzzjonijiet tal-UE biex jiddiskutu l-prijoritajiet ta' politika tal-OLAF. Diskussjonijiet informali bejn il-Parlament Ewropew, il-Kunsill u l-Kummissjoni, minn Ottubru 2011 sa Ġunju 2012, stabbilixxew il-bażi għal ftehim wiesa' li huwa rifless fil-pożizzjoni tal-Kunsill fl-ewwel qari, formalment adottata fil-25 ta' Frar 2013[25] u approvata mill-Parlament Ewropew fit-3 ta' Lulju[26]. Ir-Regolament il-ġdid probabbilment se jidħol fis-seħħ fl-1 ta' Ottubru 2013. 4.1.2. Proposta għal Direttiva dwar il-ġlieda kontra l-frodi li taffettwa l-interessi finanzjarji tal-Unjoni permezz tal-liġi kriminali Fl-2012, il-Kummissjoni ressqet proposta għal Direttiva dwar il-protezzjoni tal-interessi finanzjarji tal-UE permezz tal-liġi kriminali.[27] Din għandha l-għan li ssaħħaħ il-qafas legali sabiex tħares il-baġit tal-UE mill-abbuż kriminali. L-abbozz tad-Direttiva għandu l-għan li jiċċara, jarmonizza u jsaħħaħ il-liġi kriminali fl-Istati Membri fir-rigward ta' reati relatati mal-baġit tal-UE. Hemm differenzi konsiderevoli fost l-Istati Membri fil-livell tal-protezzjoni (tal-liġi kriminali) għall-baġit tal-UE. Raġuni waħda hija li l-leġiżlazzjoni eżistenti[28] ma pproduċietx biżżejjed armonizzazzjoni u infurzar fl-Istati Membri. Il-proposta tippromwovi deterrenza permezz ta' inizjattivi għal aktar armonizzazzjoni tar-reati u l-livelli ta' sanzjonijiet taħt il-liġi kriminali sostantiva biex jitħarsu l-interessi finanzjarji tal-UE. Dawn jinkludu: - Id-definizzjoni ta' reati — frodi, korruzzjoni, ħasil ta' flus — ġeneralment fuq il-bażi tal-Konvenzjoni dwar il-protezzjoni tal-interessi finanzjarji tal-Komunitajiet Ewropej u l-protokolli li jakkumpanjawha; - L-armonizzazzjoni tad-definizzjonijiet ta' reati addizzjonali (aġir diżonest ta' offerenti f'akkwist pubbliku, miżapproprjazzjoni ta' fondi kuntrarju għal skopijiet awtorizzati); - L-għoti ta' regoli dwar termini minimi ta' priġunerija għal reati partikolarment serji, ibbażati fuq limiti minimi biex tiġi żgurata l-proporzjonalità tal-miżura; - L-armonizzazzjoni tal-perjodu li fih l-investigazzjoni, il-prosekuzzjoni, il-proċess tal-Qorti u d-deċiżjoni ġudizzjarja għal reat għandhom iseħħu; - L-istabbiliment ta' miżuri ta' akkumpanjament għall-ħarsien tal-interessi finanzjarji tal-UE permezz tal-liġi kriminali, inklużi regoli dwar il-ġuriżdizzjoni u r-responsabbiltà ta' persuni ġuridiċi. Il-proposta ġiet trażmessa lill-Parlament Ewropew u lill-Kunsill. Il-Kunsill adotta approċċ ġenerali f'Ġunju tal-2013. L-opinjonijiet tal-Kumitati responsabbli tal-Parlament Ewropew huma mistennija li jiġu adottati fit-tieni nofs tal-2013. 4.1.3. Ħidma ta' tħejjija għat-twaqqif ta' Uffiċċju tal-Prosekutur Pubbliku Ewropew (EPPO) Matul l-2012, l-OLAF u d-Direttorat Ġenerali tal-Kummissjoni għall-Ġustizzja wettqu konsultazzjoni estensiva mal-Istati Membri, l-esperti u l-partijiet interessati dwar il-possibilità li jitwaqqaf Uffiċċju tal-Prosekutur Pubbliku Ewropew biex jipproteġi l-interessi finanzjarji tal-UE[29]. Il-proposta leġiżlattiva tressqet fis-17 ta' Lulju 2013[30] u hija akkumpanjata minn proposta għal riforma tal-EUROJUST[31]. L-esperjenza tal-każijiet tal-OLAF turi l-ħtieġa ta' awtorità tal-prosekuzzjoni Ewropea sabiex jittejbu l-investigazzjonijiet f'każijiet tal-frodi tal-UE u jitħaffu l-prosekuzzjonijiet. Korp f'pożizzjoni ċentrali jista' jiżgura aħjar il-kontinwità u l-effettività fil-proċess tal-investigazzjoni u l-prosekuzzjoni. L-EPPO se tkun entità ġenwina tal-investigazzjoni u l-prosekuzzjoni, li fil-livell tal-UE se żżid l-effiċjenza tal-ġlieda kontra r-reati li jaffettwaw il-baġit tal-UE. Dan se jirrimedja l-livelli baxxi ta' investigazzjoni u prosekuzzjoni li bħalissa qed ifixklu l-protezzjoni effettiva tal-interessi finanzjarji tal-Unjoni. 4.1.4. Inizjattivi dwar il-ġlieda kontra l-korruzzjoni fl-UE Fl-2011, il-Kummissjoni ppreżentat politika ġenerali tal-UE kontra l-korruzzjoni[32] u sejħet għal enfasi aktar iffukata fuq il-korruzzjoni f'firxa wiesgħa ta' oqsma ta' politika li tagħmel enfasi fuq kooperazzjoni aktar mill-qrib, regoli aġġornati dwar il-konfiska tal-assi kriminali, reviżjoni tal-leġiżlazzjoni dwar l-akkwist pubbliku, statistika aħjar dwar il-kriminalità u użu aktar rigoruż ta' kundizzjonalitajiet fil-politiki ta' kooperazzjoni u żvilupp. Il-Kummissjoni tat impenn li tippubblika rapport tal-UE Kontra l-Korruzzjoni kull sentejn. Ir-rapport se jfittex li jintensifika l-miżuri kontra l-korruzzjoni fl-UE u jsaħħaħ il-fiduċja reċiproka bejn l-Istati Membri. Se jidentifika wkoll ix-xejriet tal-UE, jiffaċilita l-iskambju tal-aħjar prattiki u jħejji l-bażi għal miżuri ta' futur tal-politika tal-UE. Il-korruzzjoni fl-akkwist pubbliku se tkun it-tema trażversali tal-ewwel rapport, skedat għat-tieni nofs tal-2013. 4.1.5. Il-politika kontra l-frodi fid-dwana 4.1.5.1. Assistenza Amministrattiva Reciproka (MAA) L-assistenza amministrattiva reċiproka sabiex tiġi miġġielda l-frodi doganali hija bbażata fuq ir-Regolament tal-Kunsill (KE) Nru 515/97[33]. Fl-2012, il-Kummissjoni wettqet valutazzjoni tal-impatt bl-għan li taġġorna dan il-qafas legali biex tkompli ttejjeb id-detezzjoni u l-ġlieda kontra l-frodi tad-dwana fl-UE. Il-proposta hi mistennija li tiġi adottata mill-Kummissjoni matul l-2013. 4.1.5.2. Operazzjonijiet Doganali Konġunti (JCOs) Operazzjonijiet Doganali Konġunti huma miżuri operattivi kkoordinati u mmirati implimentati mill-awtoritajiet doganali tal-Istati Membri u pajjiżi terzi, matul perjodu ta' żmien limitat, biex jiġġieldu t-traffikar illeċitu transfruntier ta' oġġetti. Fil-kuntest tal-assistenza reċiproka bejn l-amministrazzjonijiet doganali tal-UE u l-Kummissjoni, l-OLAF jipprovdi pjattaforma tal-IT, applikazzjonijiet tal-IT u kamra tal-operazzjonijiet għall-użu mill-Istati Membri biex iwettqu JCOs. Fl-2012, l-OLAF appoġġja erba'[34] Operazzjonijiet Doganali konġunti mmexxija mill-Istati Membri. 4.1.5.3. Is-Sistema ta' Informazzjoni għal Kontra l-Frodi (AFIS) L-għan ewlieni ta' AFIS li hija ġestita mill-OLAF huwa li ttejjeb il-kooperazzjoni ma' msieħba li jinkludu istituzzjonijiet oħra, l-Istati Membri, organizzazzjonijiet internazzjonali u pajjiżi terzi għall-applikazzjoni korretta tal-liġi doganali tal-UE. L-Istati Membri jużaw l-AFIS biex jirrappurtaw każijiet ta' frodi u irregolaritajiet, u laqgħu s-sistema fil-konferenza tal-AFIS ta' Mejju 2012 f'Lisbona, fejn ġie diskuss l-iżvilupp ulterjuri tas-sistema. Proġetti tal-IT twettqu biex tittejjeb il-komunikazzjoni u tiġi ffaċilitata l-estrazzjoni tad-dejta mill-AFIS. Sa tmiem l-2012, l-AFIS kellha 10 180 utent aħħari rreġistrat f'isem 1 750 servizz fi Stati Membri, pajjiżi terzi, organizzazzjonijiet internazzjonali, il-Kummissjoni u istituzzjonijiet oħra tal-UE, u l-utenti kienu skambjaw 10 120 messaġġ tal-MAB (is-servizz tal-posta sikura tal-AFIS). Total ta' 8 370 każ kienu ġew ippubblikati fil-bażijiet tad-dejta u moduli tal-assistenza reċiproka tal-AFIS.[35] Il-bażi tad-dejta tal-informazzjoni tat-tranżitu (ATIS) rċeviet informazzjoni dwar seba' miljun kunsinna ta' tranżitu ġdida, li jirrappreżentaw total ta' 35 miljun movimenti tal-merkanzija. Is-sistema tal-ġestjoni tal-irregolaritajiet (IMS) kienu waslulha 19 800 rapport ġdid dwar l-irregolaritajiet mill-Istati Membri u l-pajjiżi kandidati fl-2012 u għandha fil-pussess tagħha total storiku ta' 152 000 rapport storiku. 4.1.6. Ġlieda kontra l-frodi tal-VAT Bi tweġiba għal talba tal-Kunsill Ewropew tat-2 ta' Marzu 2012 u r-Riżoluzzjoni tal-Parlament Ewropew tad-19 ta' April 2012, il-Kummissjoni adottat Komunikazzjoni dwar il-frodi tat-taxxa u l-evażjoni tat-taxxa[36] fis-6 ta' Diċembru 2012. Il-komunikazzjoni ppreżentat pjan ta' azzjoni biex tiġi miġġielda l-frodi tat-taxxa u l-evażjoni tat-taxxa inkluż f'dak li jirrigwarda pajjiżi terzi. Skont dan il-pjan ta' azzjoni, il-Kunsill u l-Istati Membri huma mħeġġa jagħmlu aktar progress fuq inizjattivi eżistenti, inkluż il-mekkaniżmu ta' reazzjoni rapida u l-applikazzjoni ta' ‘reverse charge' għal ċerti kategoriji ta' oġġetti u servizzi. Il-Kunsill reċentement laħaq ftehim politiku dwar dawn l-inizjattivi. Barra minn hekk, il-pjan ta' azzjoni wassal biex twaqqaf "Forum tal-UE dwar il-VAT" biex tittejjeb il-konformità volontarja tal-kontribwenti, il-kontinwazzjoni tal-assistenza kemm teknika kif ukoll għall-bini tal-kapaċità għall-Istati Membri u għandu l-mira tal-introduzzjoni ta' analiżi tar-riskju komuni fi ħdan il-Eurofisc (in-netwerk għal skambju malajr ta' informazzjoni b'mira partikolari biex tiġi miġġielda l-frodi tal-VAT) u n-negozjar ta' ftehimiet bilaterali ta' kooperazzjoni amministrattiva dwar il-VAT ma' pajjiżi terzi. 4.1.7. Dispożizzjonijiet kontra l-frodi fi ftehimiet internazzjonali Biex jissalvagwardjaw l-interessi finanzjarji tal-UE, jiġġieldu kontra l-ksur u jiżguraw l-applikazzjoni xierqa tal-leġiżlazzjoni doganali, il-ftehimiet internazzjonali tal-UE — bħalma huma ftehimiet kummerċjali preferenzjali, ftehimiet ta' kooperazzjoni, ftehimiet mhux preferenzjali u ftehimiet awtonomi dwar kwistjonijiet doganali — jinkludu dispożizzjonijiet dwar l-assistenza amministrattiva reċiproka (MAA) u miżuri dwar l-infurzar ta' trattament preferenzali. Fl-aħħar tal-2012, 44 ftehim li jinkludu dispożizzjonijiet MAA għal 62 pajjiż terz kienu fis-seħħ u negozjati bilaterali jew reġjonali kienu għaddejjin ma' 88 pajjiż ieħor (inklużi xi wħud mill-akbar sħab kummerċjali tal-UE)[37]. Fl-2012 l-UE kkonkludiet ftehimiet ta' kummerċ ħieles (FTA) mar-reġjun tal-Amerika Ċentrali[38] u l-Pajjiżi Andini.[39] In-negozjati dwar l-FTA ma' Singapor ġew konklużi f'Diċembru 2012. Ftehimiet ta' Sħubija Ekonomika saru applikabbli għal erba' pajjiżi oħra tal-AKP[40]. Il-ftehimiet kollha msemmija hawn fuq jinkludu dispożizzjonijiet MAA doganali u miżuri dwar l-infurzar ta' trattament preferenzali. 4.1.8. Ġlieda kontra l-kummerċ illeċitu tal-prodotti tat-tabakk 4.1.8.1. Pjan ta' Azzjoni tal-Kummissjoni għall-ġlieda kontra l-kuntrabandu tas-sigarretti u l-alkoħol tul il-fruntiera tal-Lvant tal-UE Il-kuntrabandu tas-sigaretti jikkawża telf sinifikanti ta' dħul għall-UE u l-Istati Membri tagħha - dan huwa stmat li jammonta għal aktar minn EUR 10 biljun fi dħul mid-dwana u mit-taxxi kull sena. Il-kuntrabandu ta' oġġetti b'taxxa għolja — is-sigaretti u l-alkoħol — huwa wieħed mill-fenomeni kriminali prevalenti fuq il-fruntiera tal-Lvant. F'Ġunju 2011, il-Kummissjoni ppreżentat pjan ta' azzjoni għall-ġlieda kontra l-kuntrabandu tas-sigaretti u l-alkoħol f'dan ir-reġjun[41]. Il-Kummissjoni qajmet din il-kwistjoni mal-pajjiżi ġirien fuq il-fruntiera tal-Lvant, ikkoordinat l-azzjoni mill-Istati Membri fir-reġjun u pprovdiet assistenza teknika permezz tal-programm Hercule III[42]. L-analiżi turi, madankollu, li l-kuntrabandu tas-sigaretti huwa problema madwar l-Unjoni. Għalhekk, fis-6 ta' Ġunju 2013, il-Kummissjoni ppreżentat strateġija globali tal-UE f'Komunikazzjoni dwar żieda fl-isforzi biex jiġi miġġieled il-kuntrabandu tas-sigaretti[43]. Il-Komunikazzjoni hija akkumpanjata minn Pjan ta' Azzjoni li jintegra azzjonijiet li jinsabu għaddejjin taħt il-pjan ta' azzjoni tal-fruntiera tal-Lvant. 4.1.8.2. Konvenzjoni Qafas dwar il-Kontroll tat-Tabakk (FCTC): Protokoll għall-Eliminazzjoni tal-Kummerċ Illeċitu tal-Prodotti tat-Tabakk Il-Kummissjoni tappoġġa bis-sħiħ il-Protokoll għall-Eliminazzjoni tal-Kummerċ Illeċitu tal-Prodotti tat-Tabakk għall-Konvenzjoni ta' Qafas dwar il-Kontroll tat-Tabakk (FCTC) tal-Organizzazzjoni Dinjija tas-Saħħa (WHO), li huwa konformi mar-responsabbiltà tagħha li tipproteġi l-interessi finanzjarji tal-UE, inkluża l-ġlieda kontra l-kuntrabandu u l-falsifikazzjoni tas-sigaretti. Il-Kummissjoni kkoordinat il-pożizzjoni tal-UE u, flimkien mal-Presidenza tal-Kunsill, irrappreżentat lill-UE matul in-negozjati dwar il-Protokoll, li ġie adottat f'Novembru 2012. Huwa miftuħ għall-iffirmar mill-Partijiet Kontraenti tal-FCTC sa Jannar 2014. Ladarba jkun fis-seħħ, huwa mistenni li jikkontribwixxi b'mod sostanzjali għall-ġlieda kontra l-kummerċ illeċitu tat-tabakk. L-UE, flimkien mal-Istati Membri, għandha tiffirma u tirratifika l-Protokoll malajr kemm jista' jkun. 4.1.8.3. Ftehimiet ma' manifatturi tas-sigaretti Fl-2012, il-Kummissjoni u r-rappreżentanti tal-Istati Membri kellhom laqgħat separati ma' erba' manifatturi tas-sigaretti[44] biex jiddiskutu l-implimentazzjoni ta' ftehimiet ta' kooperazzjoni. Intlaħaq ftehim mal-PMI li skontu l-fabbrikant jagħmel ħlasijiet supplementari (tal-qbid) lill-Istati Membri kollha hekk kif rappreżentanti tal-Istati Membri kollha, l-UE u l-kumpanija jiffirmaw ftehim ta' modifika dwar il-kwistjoni. Mhux l-Istati Membri kollha għadhom iffirmaw. 4.1.9. Regoli dwar xiri pubbliku Il-frodi hija spiss marbuta mal-akkwist. Konsegwentement, il-Kummissjoni inkludiet dispożizzjonijiet ġodda fil-proposti tagħha għal direttivi dwar l-akkwist pubbliku[45] adottati fl-20 ta' Diċembru 2011: – Introduzzjoni tal-kunċett ta' kunflitt ta' interessi; – Esklużjoni ta' offerenti li l-maniġers tagħhom ikunu nstabu ħatja ta' korruzzjoni jew ta' frodi serji oħra; kif ukoll – Qafas ta' governanza globali inklużi obbligazzjonijiet ta' monitoraġġ u ta' rrappurtar biex titnaqqas il-frodi relatata mal-akkwist speċjalment meta tinvolvi l-fondi tal-UE. Il-proposti tal-Kummissjoni ġew diskussi bir-reqqa fil-Parlament Ewropew u l-Kunsill. Il-Kunsill ma qabilx ma' proposta preċedenti[46] li jinħoloq korp nazzjonali ta' sorveljanza ddedikat għall-akkwist pubbliku iżda din ġiet sostitwita minn ċerti obbligi ta' monitoraġġ u rappurtar lill-Kummissjoni, b'mod partikolari f'każijiet ta' korruzzjoni. Dawn il-proposti, jekk jiġu adottati, itejbu b'mod sinifikanti l-governanza kif ukoll il-mitigazzjoni u s-segwitu ta' ksur ta' regoli tal-akkwist pubbliku, speċjalment meta relatati ma' kunflitt ta' interess. 4.1.10. Strateġija tal-Kummissjoni Kontra l-Frodi (CAFS) Adottata f'Ġunju 2011, l-Istrateġija tal-Kummissjoni Kontra l-Frodi (CAFS)[47], hija prinċipalment indirizzata lid-dipartimenti tal-Kummissjoni. Hija għandha l-għan li tibbilanċja l-kost-effettività u s-simplifikazzjoni mal-possibbiltà ta' adattament ta' miżuri eżistenti kontra l-frodi biex jiġu miġġielda skemi ġodda ta' frodi. Il-Kummissjoni tibbaża fuq l-esperjenza tal-OLAF ta' investigazzjonijiet f'allegazzjonijiet ta' frodi. L-implimentazzjoni tal-CAFS tinsab miexja sew, speċjalment għat-tliet prijoritajiet li għandhom jinkisbu sal-aħħar tal-2013: – Dispożizzjonijiet xierqa kontra l-frodi fil-proposti tal-Kummissjoni dwar il-programmi ta' nefqa skont il-Qafas Finanzjarju Pluriennali (QFP) l-ġdid; – L-iżvilupp ta' strateġiji kontra l-frodi fil-livell tas-servizz tal-Kummissjoni; – Reviżjoni tad-direttivi dwar l-akkwisti[48]. L-OLAF tikkumplimenta l-implimentazzjoni ta' dawn l-azzjonijiet ta' prijorità billi tipprovdi servizzi oħra b'websajt interna kontra l-frodi u gwida, taħriġ u koordinazzjoni. 4.1.11. Programmi Hercule u Pericles 4.1.11.1. Implimentazzjoni tal-Programmi Hercule II u Pericles Fl-2012, il-Programm Hercule II appoġġa azzjonijiet biex tissaħħaħ il-kapaċità teknika u operattiva tal-aġenziji tal-infurzar tal-liġi biex jiġġieldu l-frodi kontra l-UE. Dan għamlu permezz ta' assistenza teknika (EUR 7,35 miljun), attivitajiet ta' taħriġ, inkluż taħriġ forensiku diġitali (EUR 3,25 miljun), taħriġ u studji legali (EUR 0,7 miljun), u sostenn tal-IT għax-xiri ta' dejta u informazzjoni mqiegħda għad-dispożizzjoni tal-awtoritajiet tal-Istati Membri (EUR 2,95 miljun). L-ammonti indikati jirriflettu l-baġit disponibbli għall-2012. Fl-2012, taħt il-Programm Pericles għall-protezzjoni tal-karti tal-flus u l-muniti tal-euro kontra l-frodi u l-falsifikazzjoni, il-Kummissjoni (l-OLAF) ħadet sehem f'16-il attività, inkluż konferenzi, seminars u skambji tal-persunal organizzati mill-Istati Membri u/jew mill-Kummissjoni (l-OLAF). Dawn l-avvenimenti ffukaw b'mod partikolari fuq it-tisħiħ tal-kooperazzjoni mal-awtoritajiet responsabbli u kienu jinkludu diskussjonijiet ta' programmi mal-applikanti u esperti mill-Istati Membri, il-Bank Ċentrali Ewropew u l-Europol. Fl-2012, 94,75 % tal-EUR 1 miljun tal-Programm Pericles ġew impenjati. 4.1.11.2. Qafas Finanzjarju Pluriennali (QFP) 2014-20 F'Diċembru 2011, fil-kuntest tal-Qafas Finanzjarju Pluriennali, il-Kummissjoni adottat proposti għat-tkomplija ta' żewġ programmi bl-għan li ssaħħaħ il-prevenzjoni tal-frodi u l-ġlieda kontra l-frodi: Hercule III[49] u Pericles 2020.[50] Fl-2012, il-Kumitat tal-Parlament Ewropew dwar il-Kontroll tal-Baġit u l-grupp ta' ħidma tal-Kunsill dwar il-ġlieda kontra l-frodi (GAF) iddiskutew iż-żewġ proposti. Taħt il-Presidenza Daniża, il-GAF irnexxielu jipprepara ftehim dwar il-proposti tal-Kummissjoni, minbarra għall-perċentwali tal-kofinanzjament u l-baġit globali tal-programm. Il-Kumitat għall-Kontroll tal-Baġit adotta r-rapporti tiegħu dwar il-proposti f'Novembru 2012. Il-Parlament u l-Kunsill bdew negozjati taħt il-Presidenza Irlandiża fl-2013 bl-għan li jintlaħaq ftehim. 4.2. Il-Kumitat Konsultattiv għall-Koordinazzjoni tal-Prevenzjoni tal-Frodi (COCOLAF) Skont l-Artikolu 325 tat-TFUE, l-Istati Membri jorganizzaw, flimkien mal-Kummissjoni, kooperazzjoni mill-qrib u regolari bejn l-awtoritajiet kompetenti tagħhom. Forum prinċipali għall-attivitajiet ta' koordinazzjoni huwa l-Kumitat Konsultattiv għall-Koordinazzjoni tal-Prevenzjoni tal-Frodi (COCOLAF).[51] Fl-2012, COCOLAF ġie kkonsultat darbtejn dwar l-iżviluppi ewlenin f'inizjattivi leġiżlattivi u ta' politika fil-ġlieda kontra l-frodi. COCOLAF qasam il-fehmiet tiegħu dwar l-isforzi tal-UE biex jissaħħaħ il-ħarsien tal-interessi finanzjarji tal-UE u b'mod ġenerali qabel mal-inizjattivi attwali, b'mod partikolari fir-rigward tal-armonizzazzjoni tal-bażi legali għall-ġlieda kontra l-frodi fil-konfront tal-UE. Reviżjoni tal-istruttura tal-COCOLAF u diversi gruppi ta' esperti eżistenti hija prevista għall-2013, biex ittejjeb il-funzjonament ġenerali tal-gruppi u tipprovdi ħarsa ġenerali iktar ċara lejn l-attivitajiet li jinvolvu l-Kummissjoni (OLAF) u l-Istati Membri. 4.3. Ir-riżoluzzjoni tal-Parlament Ewropew tal-10 ta' Mejju 2012 dwar il-Protezzjoni tal-interessi finanzjarji tal-Komunitajiet - Il-ġlieda kontra l-frodi – Ir-rapport annwali tal-2010 Il-Parlament Ewropew adotta r-Riżoluzzjoni tiegħu dwar ir-rapport tal-2010 tal-Kummissjoni, fl-10 ta' Mejju 2012.[52] Ir-Riżoluzzjoni tinkludi talbiet, kummenti u proposti speċifiċi li jkopru s-setturi kollha tal-baġit. Hija indirizzata lill-Kummissjoni u lill-Istati Membri u tkopri firxa wiesgħa ta' suġġetti, bħal pereżempju t-telf fid-dazji doganali u l-VAT, ir-rappurtar tal-irregolaritajiet fis-setturi kollha mill-Istati Membri u l-akkwist pubbliku. Jiddispjaċiha li r-rapport tal-Kummissjoni ma jqisx il-frodi fid-dettall iżda jittratta l-irregolaritajiet b'mod wiesa' ħafna, u jikkritika n-numru baxx ta' irregolaritajiet irrappurtati minn ċerti Stati Membri f'setturi partikolari. Il-Parlament Ewropew laqa' t-titjib fir-rata tal-irkupru tal-fondi tal-politika ta' koeżjoni u l-progress kbir li sar mill-Bulgarija fit-tisħiħ tas-sistemi ta' kontroll nazzjonali tagħha għall-fondi tal-preadeżjoni. Huwa laqa' wkoll is-suċċess tal-operazzjoni doganali konġunta "Sirocco" u l-effettività tal-Programm Hercule II ikkoordinat mill-OLAF. Il-Kummissjoni ttrażmettiet rapport ta' segwitu li jispjega fil-qosor il-miżuri li għandhom jittieħdu biex jingħata rispons għat-tħassib tal-Parlament. B'mod partikolari, il-Kummissjoni rrimarkat li jkun hemm enfasi ikbar fir-rapport tal-Artikolu 325 fuq analiżi fil-fond ta' irregolaritajiet frodulenti, iżda enfasizzat li r-rappurtar dwar l-irregolaritajiet kollha (inklużi dawk mhux frodulenti) huwa meħtieġ biex jitwettaq il-mandat tar-rapport u biex jinftiehmu b'mod aktar sħiħ l-irregolaritajiet frodulenti. Skont ir-rakkomandazzjoni tal-Parlament, il-Kummissjoni diġà żiedet l-enfasi fuq l-analiżi tal-irregolaritajiet frodulenti fir-rapport tal-2011 u kompliet tagħmel dan f'dan ir-rapport. Fir-rigward tat-tħassib tal-Parlament li xi Stati Membri qed jirrappurtaw ftit jew l-ebda każijiet ta' frodi għal xi fondi, il-Kummissjoni għamlet aktar kuntatt mal-Istati Membri inkwistjoni biex jiġu indirizzati l-problemi ta' rappurtar mhux komplut. Parti mill-problema, madankollu, hija li d-detezzjoni tal-frodi għad trid tittejjeb f'ċerti Stati Membri. Ittieħdu firxa ta' miżuri biex l-Istati Membri jiġu ggwidati u appoġġjati fit-titjib tal-prestazzjoni tagħhom fid-detezzjoni u r-rappurtar tal-frodi. Il-Kummissjoni tawditja l-proċeduri ta' rkupru tal-Istati Membri u tissospendi l-pagamenti meta jinstabu defiċjenzi sinifikanti. L-irkupri kienu mtejba fil-qasam tal-agrikoltura parzjalment minħabba li l-Istati Membri issa jerfgħu nofs l-ammonti irrekuperabbli jekk jonqsu milli jagħmlu l-irkupru fiż-żmien dovut jew jirkupraw il-kost kollu jekk jagħmlu ħlasijiet negliġenti (ir-regola tal-50 %). Għall-QFP 2014-20, il-Kummissjoni pproponiet ukoll aktar tisħiħ tal-qafas legali. Barra minn hekk, il-Kummissjoni ddeskriviet l-azzjonijiet li se tieħu dwar il-fondi tal-politika ta' koeżjoni bħala parti mill-Istrateġija tal-Prevenzjoni Konġunta tal-Frodi tagħha dwar il-fondi tal-politika ta' koeżjoni. L-istrateġija tinvolvi l-valutazzjoni tar-riskju tal-frodi, id-detezzjoni tal-frodi, u azzjonijiet interni u esterni ta' sensibilizzazzjoni għall-frodi (fid-dipartimenti tal-Kummissjoni responsabbli biex jimplimentaw il-politika ta' koeżjoni u fl-Istati Membri). 5. Miżuri meħuda mill-Istati Membri sabiex jikkumbattu l-frodi u attivitajiet illegali oħra li jaffettwaw l-interessi finanzjarji tal-UE Kull sena, l-Istati Membri jirrappurtaw lill-Kummissjoni dwar il-miżuri ewlenin meħuda fuq il-bażi tal-Artikolu 325 tat-TFUE biex jikkumbattu l-frodi u attivitajiet illegali oħra li jaffettwaw l-interessi finanzjarji tal-UE. Fl-2012, l-Istati Membri implimentaw diversi miżuri kemm ġenerali kif ukoll speċifiċi li jsaħħu l-prevenzjoni u t-trażżin tal-frodi li jaffettwa l-interessi finanzjarji tal-UE. Madankollu, l-informazzjoni pprovduta minn kważi nofs l-Istati Membri turi li l-kapaċità tagħhom fid-detezzjoni u l-prosekuzzjoni tal-frodi u biex jinfurzaw l-irkupri hija limitata. Barra minn hekk, prassi għar-rappurtar ta' frodi u irregolaritajiet huma differenti bejn u fl-Istati Membri. 5.1. Miżuri kontra l-frodi u irregolaritajiet oħra li jaffettwaw l-interessi finanzjarji tal-UE Miżuri amministrattivi rrappurtati mill-Istati Membri jikkonċernaw prinċipalment monitoraġġ miżjud mill-awtoritajiet, aġenziji jew korpi ta' ġestjoni, awditjar finanzjarju aktar rigoruż, u linji gwida jew manwali tal-metodoloġija aġġornati.[53] Miżuri oħra huma maħsuba biex tittejjeb il-kooperazzjoni bejn l-awtoritajiet kompetenti, jissaħħu l-kontrolli[54], tiġi promossa l-kooperazzjoni strateġika mal-Kummissjoni fil-prevenzjoni tal-frodi u l-korruzzjoni,[55] jiġi pprovdut taħriġ[56] u tittejjeb is-sigurtà tal-kuntratti[57]. Miżuri aktar ġenerali jindirizzaw titjib fl-atti tal-akkwist pubbliku[58] u l-irkupru ta' ħlasijiet mhux dovuti[59]. 5.2. Miżuri kontra l-frodi u irregolaritajiet oħra li jaffettwaw l-interessi finanzjarji tal-UE fil-qasam tal-agrikoltura L-enfasi partikolari fl-2012 kien fuq l-Agrikoltura. Ir-rappurtar kopra informazzjoni dwar l-investigazzjonijiet kontra l-frodi, il-miżuri u l-istrateġiji leġiżlattivi u amministrattivi fis-seħħ, l-użu ta' indikaturi tal-frodi, l-ammonti rkuprati f'konnessjoni mal-investigazzjonijiet kontra l-frodi kif ukoll dejta dwar il-persunal assenjat u involut fl-investigazzjonijiet ta' kontra l-frodi. 5.2.1. Miżuri leġiżlattivi u amministrattivi Bosta Stati Membri[60] rrapportaw fl-2011-12 dwar miżuri leġiżlattivi u amministrattivi ġodda li tejbu sostanzjalment il-prevenzjoni tal-frodi u l-ġestjoni tar-riskju fil-fondi agrikoli. Xi Stati Membri rrappurtaw miżuri li jikkonċernaw l-amministrazzjoni kollha tal-għajnuna agrikola[61]. Dawn il-miżuri jikkonċernaw prinċipalment l-eliġibbiltà tan-nefqa, kontrolli fuq il-post u awditjar għall-Fond Agrikolu Ewropew għall-Iżvilupp Rurali (FAEŻR), kontrolli mmirati aħjar bħala riżultat ta' valutazzjonijiet tar-riskju fuq l-iskemi tal-bdiewa żgħażagħ u Żoni Żvantaġġati (LFA) u titjib fil-proċedura taċ-ċertifikazzjoni minħabba kontrolli aktar stretti. Diversi Stati Membri[62] rrapportaw miżuri li jtejbu l-kontroll finanzjarju tagħhom wara reviżjoni tal-leġiżlazzjoni nazzjonali u aktar aġġornamenti fi skemi ta' appoġġ (il-politika ta' żvilupp rurali, skemi ta' appoġġ dirett). Xi Stati Membri[63] rrappurtaw titjib fil-leġiżlazzjoni nazzjonali jew armonizzazzjoni mal-liġi tal-UE rigward proċeduri għall-immaniġġjar ta' irregolaritajiet, inklużi d-definizzjonijiet ta' irregolarità, il-proċeduri ta' rappurtar, il-korrezzjonijiet finanzjarji jew l-irkupru ta' fondi, u definizzjoni aktar ċara ta' reati ta' frodi u proċeduri investigattivi. Erba' Stati Membri[64] rrapportaw titjib fir-reġistri nazzjonali u fl-immaniġġjar tad-dejta tagħhom sabiex tkun possibbli kontroverifika aktar faċli. Oħrajn[65] irrapportaw titjib fis-sistemi għall-ġestjoni tar-riskju tagħhom permezz ta' titjib fl-istrutturi organizzattivi, is-sistemi ta' kontroll intern u l-linji gwida dwar il-verifiki, jew analiżijiet tar-riskju ġodda għall-prevenzjoni tal-frodi serja u organizzata tat-taxxa. F'termini ta' effikaċja u effiċjenza, il-biċċa l-kbira tal-Istati Membri[66] rrappurtaw li l-miżuri leġiżlattivi jew amministrattivi ġodda wasslu għal riżultati aħjar, inkluż sejbien minn kmieni, inqas ħlasijiet mhux dovuti, aktar irregolaritajiet misjuba qabel il-pagamenti u grad ogħla ta' nfiq eliġibbli aċċettat. Xi wħud indikaw inqas kontrolli fuq il-post, inkluż użu aħjar tar-riżorsi minħabba analiżijiet ġodda tar-riskju. Il-biċċa l-kbira tal-Istati Membri rrappurtaw li kienu ħadu azzjoni biex itejbu l-affidabbiltà u l-konsistenza tar-rappurtar finanzjarju. 5.2.2. Strateġiji ġodda ta' prevenzjoni u detezzjoni Il-biċċa l-kbira tal-Istati Membri[67] rrappurtaw li issa kienu qed jużaw wieħed jew aktar minn dawn li ġejjin: strateġiji nazzjonali, strateġiji reġjonali, strateġiji bbażati fuq tip partikolari ta' operazzjoni għall-mitigazzjoni tar-riskju, u prevenzjoni u detezzjoni aħjar tal-frodi fl-infiq tal-fondi tal-agrikoltura. 5.2.3. Użu ta' indikaturi ta' frodi Kważi l-Istati Membri kollha[68] semmew li użaw indikaturi ġenerali tal-frodi bħal kategoriji ta' irregolarità, operazzjonijiet, modi operandi, setturi ekonomiċi jew żoni ġeografiċi milquta. Barra minn hekk, il-biċċa l-kbira tal-Istati Membri[69] ddikjaraw li huma wkoll jagħmlu użu mill-indikaturi speċifiċi tagħhom, bħalma huma l-identità tal-benefiċjarji, it-trasparenza fil-proċeduri, bidliet fl-ammont tal-għajnuna meta mqabbel mas-sena ta' kummerċjalizzazzjoni preċedenti, is-sottomissjoni ta' dejta falza jew suspettuża jew tentattivi ta' ħabi ta' informazzjoni. 5.2.4. Implimentazzjoni ta' dispożizzjonijiet ta' rappurtar Bosta Stati Membri[70] rrapportaw li kienu adottaw linji gwida dwar li ssir distinzjoni bejn frodi u irregolaritajiet oħra u organizzaw taħriġ tal-persunal biex jiċċaraw id-distinzjoni. Tlieta[71] stqarrew li ma kinux adottaw tali linji gwida billi r-regolamenti u l-proċeduri eżistenti huma biżżejjed. Tweġibiet riċevuti rigward il-prattiċi tar-rappurtar skont ir-Regolament (KE) Nru 1848/2006 juru li prattiċi jvarjaw mhux biss minn Stat Membru għal ieħor, iżda wkoll bejn il-korpi fl-istess Stat Membru. Dan tal-aħħar ma jgħoddx biss f'pajjiżi federali, u lanqas fl-oqsma ta' politika bħall-Agrikoltura, is-Sajd jew il-Koeżjoni biss[72]. 5.2.5. Statistika mhux suffiċjenti dwar id-detezzjoni u l-prosekuzzjoni tal-frodi u rkupri relatati Kważi nofs l-Istati Membri[73] għadhom jipprovdu tagħrif limitat dwar in-numru ta' kontrolli amministrattivi kontra l-frodi u l-proċeduri mibdija biex jistabbilixxu każijiet ta' frodi. Il-Bulgarija, id-Danimarka, l-Italja, il-Polonja u r-Rumanija nedew l-ogħla numru ta' investigazzjonijiet kontra l-frodi. Bl-istess mod, il-biċċa l-kbira tal-Istati Membri ma pprovdewx biżżejjed dejta dwar in-numru ta' proċedimenti kriminali li ġew iffinalizzati b'deċiżjoni tal-qorti. Barra minn hekk, kważi nofs[74] taw dejta mhux kompluta dwar l-ammonti rkuprati relatati ma' frodi wara kontrolli amministrattivi kontra l-frodi. Is-sitwazzjoni hija saħansitra inqas sodisfaċenti fir-rigward tad-dejta dwar l-ammonti rkuprati[75] u penali finanzjarji b'rabta ma' investigazzjonijiet kriminali. Dan iwassal għall-konklużjoni li r-rakkomandazzjoni tas-sena l-oħra dwar il-monitoraġġ tar-riżultati tal-investigazzjonijiet kriminali fil-qasam tal-politika ta' koeżjoni kienet biss parzjalment indirizzata. 5.3. Operazzjoni "Magna Grecia" Fl-2011 u l-2012, il-pulizija finanzjarja Taljana, Guardia di Finanza (GDF), wettqet 23 investigazzjoni dwar benefiċjarji li l-proġetti tagħhom kienu ffinanzjati permezz tal-Fondi Strutturali tal-2000-06 fir-Reġjun tal-Calabria fin-Nofsinhar tal-Italja. Kull investigazzjoni kienet tkopri aktar minn proġett wieħed. Instabu irregolaritajiet fi 18-il każ. Matul l-investigazzjonijiet, proġetti li jiswew aktar minn EUR 23,5 miljun kienu spezzjonati, li minnhom kważi EUR 16-il miljun instabu li kienu suġġetti għal irregolaritajiet. Tletin individwu, inklużi erba' uffiċjali pubbliċi, għaddew minn prosekuzzjoni għal frodi, falsifikazzjoni f'atti pubbliċi u privati, misapproprjazzjoni ta' fondi pubbliċi, użu ta' fatturi foloz, ħabi jew qerda ta' dokumenti dwar kontijiet u ħasil tal-flus. Il-GDF talbet qbid ta' merkanzija li kienet tammonta għal madwar EUR 4,5 miljun. L-investigazzjonijiet kienu r-riżultat ta' analiżi bir-reqqa mibdija mill-OLAF fl-2010 u segwita b'mod konġunt matul l-2011 sabiex tirfina l-indikaturi tar-riskju u tintegra aktar dejta u l-għarfien lokali tal-GDF. L-operazzjoni wriet l-effiċjenza ta' dan l-approċċ innovattiv, li għamilha possibbli li jiġu mmirati benefiċjarji speċifiċi li jikkorrispondu mal-indikaturi tar-riskju identifikati. 5.4. Implimentazzjoni tar-rakkomandazzjonijiet tal-2011 Fir-rapport tal-2011 dwar il-protezzjoni tal-interessi finanzjarji tal-Unjoni, il-Kummissjoni għamlet għadd ta' rakkomandazzjonijiet lill-Istati Membri, b'mod partikolari dwar l-irregolaritajiet frodulenti u mhux frodulenti rrappurtati, l-irkupru ta' ammonti irregolari, il-monitoraġġ tar-riżultati tal-investigazzjonijiet kriminali u t-titjib tal-istatistika tagħhom dwar il-frodi. L-implimentazzjoni ta' dawn ir-rakkomandazzjonijiet, ippreżentata bħala parti mill-eżerċizzju ta' rappurtar tal-2012, kienet b'mod ġenerali adegwata, għalkemm xi tħassib ma ġiex indirizzat għal kollox. Fil-qasam tal-ġestjoni kondiviża, il-biċċa l-kbira tal-Istati Membri rrapportaw li jimmiraw l-isforzi tal-prevenzjoni u d-detezzjoni tal-frodi tagħhom fuq il-bażi ta' analiżi tar-riskju. L-Istati Membri li ntalbu jispjegaw livelli baxxi reali ta' frodi misjuba jew fl-agrikoltura[76] jew fil-politika ta' koeżjoni[77] komplew jattribwixxu dan għall-kwalità tas-sistemi ta' prevenzjoni tal-frodi tagħhom u għal livelli baxxi ta' frodi. Diversi Stati Membri tejbu s-sistemi ta' kontroll tagħhom billi mmiraw lejn oqsma ta' riskju għoli kif irrakkomandat. B'mod partikolari għall-politika ta' Koeżjoni, il-Bulgarija emendat il-leġiżlazzjoni biex tippermetti spezzjonijiet finanzjarji ġodda ffukati fuq kuntratti ta' akkwist pubbliku b'riskju għoli. Ir-Rumanija issa qiegħda twettaq proġett pilota b'sistema ta' kontrolli ex-post biex tfittex għall-frodi u l-kunflitti ta' interessi. Is-Slovakkja fittxet li tinkorpora lmenti pubbliċi u rapporti tal-midja fl-analiżi tar-riskju tagħha. Franza lestiet l-implimentazzjoni tas-Sistema ta' Ġestjoni tal-Irregolaritajiet (IMS - Irregularity Management System) għall-politika ta' koeżjoni. Minħabba li l-Kroazja wkoll implimentatha b'mod sħiħ minn Ottubru 2012 bi tħejjija għall-adeżjoni, L-IMS hija issa operattiva b'mod sħiħ fl-Istati Membri kollha. Rigward id-dħul, ħafna Stati Membri[78] wieġbu b'mod pożittiv għar-rakkomandazzjoni tal-Kummissjoni biex jimmiraw spezzjonijiet doganali fuq importazzjonijiet b'riskju għoli, u ħafna drabi żviluppaw għodod ġodda tal-IT biex jgħinu f'dan il-proċess.[79] Għall-politika ta' Koeżjoni, 74 % tal-Istati Membri rrapportaw jieħdu miżuri sabiex itejbu s-sistemi tal-ġestjoni u l-kontroll tagħhom f'konformità mar-rakkomandazzjoni.[80] Ġeneralment l-Istati Membri taw attenzjoni speċjali fl-oqsma tal-akkwist pubbliku u l-eliġibbiltà wara l-osservazzjonijiet tal-Kummissjoni li dawn l-oqsma kienu partikolarment suxxettibbli għall-iżbalji.[81] Il-Latvja u l-Litwanja emendaw il-leġiżlazzjoni rilevanti dwar l-akkwist u dwar l-identifikazzjoni u l-klassifikazzjoni ta' irregolaritajiet u rkuprar rispettivament. Il-Finlandja ħadet miżuri biex tissimplifika l-kontrolli għall-eliġibilità. L-aħħar rakkomandazzjoni sejħet lill-Istati Membri biex jimmonitorjaw ir-riżultati tal-investigazzjonijiet kriminali u jtejbu l-istatistika tagħhom dwar il-frodi. Parti mis-segwitu rrappurtat (jew li ma ġiex irrappurtat) din is-sena jikkontribwixxi għat-tħassib ġustifikat ħafna tal-Kummissjoni li l-problema għadha ma ġietx solvuta b'mod sodisfaċenti. Il-Ġreċja, l-Ungerija, l-Italja, il-Latvja, il-Litwanja, is-Slovakkja u r-Renju Unit stabbilixxew sistemi tal-IT jew oħrajn sabiex itejbu l-istatistika tagħhom dwar il-frodi, jew jinsabu fil-proċess li jagħmlu dan. Oħrajn dehru sodisfatti bis-sistemi attwali tagħhom. 6. Konklużjonijiet u rakkomandazzjonijiet 6.1. Żewġ xejriet f'dak li għandu x'jaqsam ma' żviluppi ta' politika u operattivi F'relazzjoni mal-ġlieda kontra l-frodi mill-Istati Membri u l-Kummissjoni, dan ir-rapport jenfasizza żewġ xejriet ewlenin, waħda li tirrigwarda l-adozzjoni ta' miżuri ġodda kontra l-frodi u l-oħra li tirrigwarda r-riżultati operattivi miksuba. Min-naħa tal-politika, il-Kummissjoni u l-Istati Membri wettqu għadd sinifikanti ta' inizjattivi fl-2012, kemm fil-livell leġiżlattiv, kif ukoll fil-livell amministrattiv. Dan il-momentum pożittiv jenfasizza l-attenzjoni dejjem tikber mogħtija mill-awtoritajiet kompetenti għall-frodi u attivitajiet oħra illegali li huma ta' detriment għall-interessi finanzjarji tal-UE (u, f'każijiet ta' kofinanzjament, nazzjonali). Filwaqt li azzjonijiet meħuda fuq livell nazzjonali huma diġà fis-seħħ, l-inizjattivi promossi fil-livell tal-UE, b'mod partikolari l-proposta għal Direttiva dwar il-protezzjoni tal-interessi finanzjarji tal-UE u l-pakkett dwar regoli ġodda għall-akkwist pubbliku, għadhom qed jistennew l-approvazzjoni tal-leġiżlatur, filwaqt li oħrajn, bħall-pakkett il-ġdid għall-perspettivi finanzjarji 2014-20, huma fi stadju avvanzat tan-negozjati. Fuq in-naħa operattiva, is-sitwazzjoni fir-rigward tal-irregolaritajiet irrappurtati bħala frodulenti fl-2012 tidher ġeneralment stabbli f'relazzjoni mal-2011, b'żieda sinifikanti biss fin-numru ta' każijiet fil-qasam tal-agrikoltura. Din iż-żieda kienet dovuta esklussivament għall-isforzi magħmula minn Stat Membru wieħed (id-Danimarka) u ġiet ikkumpensata permezz ta' tnaqqis komparabbli fil-qasam tal-preadeżjoni. Il-benefiċċju tal-miżuri adottati fl-2012 se jinħass fis-snin futuri. 6.2. Approċċi differenti għall-frodi L-approċċi tal-Istati Membri jibqgħu diversi ħafna, bi grupp ta' sitt pajjiżi (ir-Repubblika Ċeka, id-Danimarka, il-Ġermanja, l-Italja, il-Polonja u r-Rumanija[82]) ikunu fuq quddiem f'termini ta' abilità ta' detezzjoni ta' frodi fil-qasam tan-nefqa u ħames pajjiżi (il-Belġju, il-Ġermanja, il-Greċja, l-Italja u Spanja[83]) ikunu fuq quddiem nett f'dak li għandu x'jaqsam man-naħa tad-dħul (ir-riżorsi proprji tradizzjonali). Ir-riżultati għall-bqija tal-Istati Membri huma aktar omoġenji fil-qasam tad-dħul milli fil-qasam tan-nefqa, fejn benefiċjarji sinifikanti ta' riżorsi tal-UE, bħall-Greċja, Franza u Spanja, juru kapaċità limitata ħafna biex isibu l-frodi. L-Istati Membri għandhom approċċi differenti lejn id-detezzjoni ta' frodi u jindirizzawha b'modi differenti. L-ispjegazzjonijiet għal dawn l-attitudnijiet diverġenti jinsabu prinċipalment f'differenzi legali u organizzattivi, li jvarjaw mhux biss bejn l-Istati Membri iżda wkoll bejn l-amministrazzjonijiet fl-istess pajjiż. Rakkomandazzjoni 1 L-identifikazzjoni ta' servizzi nazzjonali ta' koordinazzjoni għall-ġlieda kontra l-frodi żżid il-konsistenza fl-approċċ bejn u fi ħdan l-Istati Membri. L-Istati Membri huma mistiedna, fejn ma għamlux dan diġà, li mingħajr dewmien jinnominaw jew jistabbilixxu s-Servizz ta' Koordinazzjoni kontra l-Frodi (AFCOS) tagħhom. 6.3. Adozzjoni ta' regoli komuni dwar il-frodi Bħalissa, il-livelli tas-sanzjonijiet għall-frodi huma tant baxxi f'xi Stati Membri li ma jistax jingħad li għandhom xi effett ta' deterrent. Ħafna każijiet ta' frodi li jaffettwaw l-interessi finanzjarji tal-Unjoni ma jiġux ikkastigati minħabba li ż-żmien li hu permess mil-liġi biex issir l-investigazzjoni u l-prosekuzzjoni tal-frodi jkun skada. Il-proposta għal Direttiva dwar il-protezzjoni tal-interessi finanzjarji tal-UE permezz tal-liġi kriminali tindirizza dawn il-problemi billi tipprovdi għal perjodu minimu ta' limitu ta' żmien. Każijiet serji ta' frodi għandhom jiġu kkastigati b'piena minima ta' mill-inqas sitt xhur u piena massima ta' mill-inqas ħames snin. Rakkomandazzjoni: 2 L-Istati Membri għandhom jiżguraw li s-sanzjonijiet għall-frodi jkollhom effett ta' deterrent u investigazzjonijiet u prosekuzzjonijiet jistgħu jiġu segwiti għal perjodu suffiċjenti ta' żmien. L-Istati Membri għandhom jadottaw u jimplimentaw malajr id-Direttiva dwar il-protezzjoni tal-interessi finanzjarji tal-UE permezz tal-liġi kriminali. 6.4. L-aktar riskji sinifikanti huma kkonfermati Bħal fis-snin preċedenti, waħda mill-problemi ewlenin identifikati mill-awtoritajiet f'relazzjoni ma' irregolaritajiet frodulenti misjuba hija ksur tar-regoli tal-akkwist pubbliku. Il-korruzzjoni ġiet identifikata wkoll f'għadd limitat ta' każijiet marbuta ma' dan it-tip ta' ksur. Rakkomandazzjoni 3 Il-pakkett dwar ir-riforma tad-direttivi tal-akkwist pubbliku għandu jiġi approvat mil-leġiżlatur u implimentat malajr mill-Istati Membri b'reazzjoni għar-riskju akbar identifikat f'dan il-qasam. Skont analiżi tas-snin preċedenti, il-politika ta' koeżjoni (b'mod partikolari programmi operattivi marbuta mal-objettiv ta' konverġenza) tibqa' l-qasam fejn instab l-ikbar numru ta' irregolaritajiet frodulenti. Rakkomandazzjoni 4 Fid-dawl tan-nuqqas ta' rappurtar ta' irregolaritajiet frodulenti rigward xi Stati Membri fil-qasam tal-Politika ta' Koeżjoni, il-Kummissjoni tirrakkomanda b'mod partikolari lill-Greċja, Franza u Spanja biex isaħħu l-isforzi tagħhom biex isibu l-frodi. Ukoll fir-rigward tal-politika ta' koeżjoni, meta wieħed iqis il-perjodu 2008-2012, sal-2010 n-numru ta' irregolaritajiet frodulenti misjuba kien ogħla fir-rigward tal-FSE milli fir-rigward tal-ERDF. Mill-2011 is-sitwazzjoni kienet bil-kontra. Meta wieħed iħares lejn l-impatt finanzjarju ta' dawn il-każijiet, l-oqsma ta' prijorità l-aktar milquta huma dawk fejn isiru l-akbar investimenti, it-trasport, l-ambjent u l-investimenti fl-infrastruttura soċjali. Rakkomandazzjoni 5 L-awtoritajiet kompetenti għandhom iqisu r-riżultati tal-analiżi inkluża fir-rapport u d-dokumenti ta' ħidma tal-Persunal mehmuża miegħu meta jippjanaw l-ispezzjonijiet u l-kontrolli tagħhom. Ir-rata ta' detezzjoni ta' frodi fir-rigward tal-iżvilupp rurali tibqa' pjuttost stabbli meta mqabbla mal-2011, iżda inqas minn dik għal strumenti simili implimentati fil-perjodu ta' programmar ta' qabel (taħt il-fondi strutturali u l-assistenza tal-preadeżjoni). L-attenzjoni tal-awtoritajiet jidher li għadha ffukata fuq il-Fond Agrikolu Ewropew ta' Garanzija (FAEG). Rakkomandazzjoni 6 L-Istati Membri għandhom iżidu l-isforzi tagħhom fuq proġetti ta' investiment fl-iżvilupp rurali f'relazzjoni mal-elementi ta' riskju enfasizzati minn sejbiet simili fil-perjodu ta' programmazzjoni preċedenti. 6.5. Il-korpi ta' kontra l-frodi u l-aġenziji tal-infurzar tal-liġi jibqgħu l-aktar effettivi biex isibu irregolaritajiet frodulenti... Fuq in-naħa tad-dħul, kontrolli doganali rriżultaw bħala importanti għad-detezzjoni ta' każijiet ta' frodi fil-ħin tar-rilaxx tal-merkanzija. Rakkomandazzjoni 7 Meta jiżviluppaw l-istrateġiji ta' kontroll doganali, b'mod parallel mal-attivitajiet ta' kontroll doganali wara r-rilaxx tagħhom, l-Istati Membri għandhom jiżguraw li jkollhom sistemi effettivi ta' valutazzjoni tar-riskji li jippermettulhom ukoll li jwettqu kontrolli mmirati lejn l-importazzjonijiet b'riskju għoli fil-ħin tar-rilaxx. Fuq in-naħa tal-infiq, id-detezzjoni b'suċċess tal-frodi (b'mod partikolari, meta jkun hemm impatt finanzjarju għoli) tibqa' sa ċertu punt ir-riżultat ta' investigazzjonijiet immexxija minn korpi jew aġenziji tal-infurzar tal-liġi; l-impatt pożittiv tagħhom huwa partikolarment evidenti fl-Istati Membri li ppruvaw jagħtu struttura lill-kooperazzjoni bejn l-amministrazzjonijiet primarjament responsabbli għall-ġestjoni u l-kontroll tal-fondi tal-UE u tal-entitajiet tal-infurzar tal-liġi. … iżda r-rwol tal-awtoritajiet tal-ġestjoni u tal-awdijtar qiegħed jiżdied … Id-detezzjoni tal-frodi minn korpi amministrattivi fl-Istati Membri qed titjieb, speċjalment fir-rigward ta' każijiet inqas kumplessi. Xi Stati Membri rrappurtaw li introduċew verifiki u kontrolli bbażati fuq analiżi tar-riskju u l-użu ta' għodod tal-IT biex tittejjeb id-detezzjoni tal-frodi. Li l-iċċekkjar u l-kontrolli jiġu mmirati b'enfasi speċifika fuq il-frodi huwa partikolarment importanti fir-rigward tal-ispejjeż konnessi ma' dan it-tip ta' ċċekkjar, sabiex tiġi mmassimizzata l-effikaċja. Rakkomandazzjoni 8 Il-Kummissjoni tirrakkomanda li l-Istati Membri kollha jadottaw u jiżviluppaw iċċekkjar u kontrolli, b'mod partikolari, u jistrutturaw u jtejbu l-kooperazzjoni bejn l-awtoritajiet ta' ġestjoni u l-korpi ta' kontra l-frodi filwaqt li jtejbu l-analiżijiet tar-riskju u l-għodod tal-IT. … b'mod partikolari fir-rigward tal-prevenzjoni tal-frodi. F'dan il-perjodu ta' restrizzjonijiet baġitarji, l-importanza tal-miżuri tal-prevenzjoni tal-frodi ma għandhiex tkun sottovalutata u r-rwol tal-awtoritajiet, aġenziji u korpi ta' ġestjoni għandu jkun imsaħħaħ b'dispożizzjonijiet speċifiċi fi kwistjonijiet regolatorji proposti għall-Qafas Finanzjarju Pluriennali 2014-20. Rakkomandazzjoni 9 Il-Kummissjoni tirrakkomanda li l-leġiżlatur jadotta d-dispożizzjonijiet tal-QFP dwar il-prevenzjoni tal-frodi fil-formulazzjoni attwali tagħhom u li dawn jiġu implimentati malajr u b'mod korrett fuq livell nazzjonali. 6.6. Il-protezzjoni kontra ħlasijiet mhux dovuti tal-UE — infurzata minn mekkaniżmi eżistenti preventivi u korrettivi stabbiliti fir-regolamenti tal-UE — għadha adegwata Analiżi tal-irkupri u l-korrezzjonijiet finanzjarji tikkonferma li l-miżuri preventivi u korrettivi kollha implimentati jipprovdu għal protezzjoni effettiva tal-interessi finanzjarji tal-UE. Dawn il-mekkaniżmi jiżguraw li r-riżorsi tal-UE jintefqu fuq il-proġetti awtorizzati, b'mod partikolari f'setturi fejn l-operazzjonijiet huma kofinanzjati u r-riskju ta' nuqqas ta' rkupru jingħadda fuq il-baġit tal-Istat Membru. 6.7. Konklużjonijiet ġenerali L-aktar problema evidenti u sinifikanti għadha tinsab fid-differenzi fl-approċċ bejn l-Istati Membri fir-rigward tal-frodi, kif indikat ukoll fl-istatistika miġbura bi tweġiba għall-kwestjonarju speċifiku. F'dak li għandu x'jaqsam mal-monitoraġġ tar-riżultati ta' proċeduri ġudizzjarji, is-sitwazzjoni għadha mhijiex sodisfaċenti minkejja t-titjib ġenerali sinifikanti miksub. Dan iwassal għall-konklużjoni li r-rakkomandazzjoni tas-sena l-oħra dwar il-monitoraġġ tar-riżultati tal-investigazzjonijiet kriminali fir-rigward tal-politika ta' koeżjoni ġiet biss parzjalment indirizzata. It-twaqqif tal-Uffiċċju tal-Prosekutur Pubbliku Ewropew (EPPO) se jtejjeb b'mod sinifikanti l-ġlieda kontra l-frodi. L-EPPO se jegħleb il-kapaċità limitata tal-awtoritajiet nazzjonali biex jindirizzaw il-frodi ladarba tkun ġiet misjuba u jiżgura l-konsistenza u l-koerenza. L-EPPO se jwettaq sistematikament segwitu tal-każijiet fi ħdan il-kompetenza tiegħu sakemm ikunu miġjuba quddiem il-qorti. B'riżultat ta' dan, l-għadd ta' kundanni u l-ammonti ta' flus irkuprati se jiżdiedu. Minħabba żieda fl-opportunitajiet ta' kundanna, l-awturi potenzjali tar-reati se jinżammu lura u l-għadd u l-ammonti involuti fi frodi se jonqsu matul is-snin. ANNESS 1 — Irregolaritajiet irrappurtati bħala frodulenti (In-numru ta' irregolaritajiet irrappurtati bħala miżuri frodulenti jkejjel ir-riżultati tal-isforzi mill-Istati Membri sabiex jiġġieldu l-frodi u attivitajiet illegali oħra li jaffettwaw l-interessi finanzjarji tal-UE; ma għandux jiġi interpretat bħala l-livell tal-frodi fit-territorju tagħhom)[84] ANNESS 2 — Irregolaritajiet mhux irrappurtati bħala frodulenti ANNESS 3 — 2012 korrezzjonijiet finanzjarji implimentati taħt ġestjoni kondiviża (EUR miljun)[85] [1] (i) Implimentazzjoni tal-Artikolu 325 mill-Istati Membri fl-2012; (ii) Evalwazzjoni statistika tal-irregolaritajiet irrapportati għar-riżorsi proprji, ir-riżorsi naturali, il-politika ta' koeżjoni u tal-preadeżjoni tal-2012; (iii) Rakkomandazzjonijiet biex ikun hemm segwitu għar-rapport tal-Kummissjoni dwar il-protezzjoni tal-interessi finanzjarji tal-UE – il-ġlieda kontra l-frodi, 2011; (iv) Metodoloġija dwar l-evalwazzjoni statistika tal-irregolaritajiet irrappurtati għall-2012; (v) Ħarsa ġenerali annwali bl-Informazzjoni dwar ir-Riżultati tal-Programm Hercule II fl-2012. [2] Għad-definizzjonijiet ara l-Anness IV (Metodoloġija). [3] Il-persentaġġ għoli tal-ammonti involuti f'irregolaritajiet li ġew irrappurtati bħala frodulenti relattivament mat-total tal-pagamenti għall-Assistenza tal-Preadeżjoni (l-aħħar kolonna tat-Tabella 1) huwa dovut għal kollox għall-fatt li l-ħlasijiet fl-2012 għal dan is-settur kienu limitati ħafna (jiġifieri EUR 0,5 miljun), minħabba li l-programmi ta' assistenza huma kważi lesti. Irregolaritajiet frodulenti misjuba u rrapportati fl-2012 jirreferu għal operazzjonijiet iffinanzjati taħt is-snin finanzjarji ta' qabel. [4] Għal raġunijiet ta' komparabilità, iċ-ċifri tal-2008-11 huma bbażati fuq id-dejta użata għar-rapporti għal dawk is-snin. [5] Ara l-Anness 1. [6] Bħala medja, sentejn u seba' xhur jgħaddu bejn il-bidu ta' prattika frodulenti u l-mument li tiġi skoperta. Imbagħad bħala medja jgħaddu seba' jew tmien xhur, qabel ma l-irregolarità tiġi rrapurtata lill-Kummissjoni. [7] Reat li jdum fuq perjodu itwal ta' żmien u mwettaq minn mill-inqas tliet suġġetti. [8] Reat b'avveniment wieħed imwettqa minn persuna waħda biss. [9] Ġrajja mwettqa minn aktar minn persuna waħda jew fuq tul ta' żmien iżda mwettqa minn entità waħda. [10] Il-proporzjon ta' frodi stabbilita huwa l-proporzjon tan-numru totali tal-każijiet ta' frodi stabbilita fuq in-numru totali ta' irregolaritajiet irrappurtati bħala frodulenti (każijiet suspettati jew stabbiliti ta' frodi) matul il-perjodu ta' ħames snin. [11] Is-servizzi tal-Kummissjoni responsabbli għall-politika ta' koeżjoni, flimkien mal-OLAF, implimentaw Strateġija Konġunta Kontra l-Frodi mill-2008. L-għan ewlieni tagħha huwa li ssaħħaħ il-kapaċità tal-Istati Membri biex jimpedixxu u jikxfu l-frodi. [12] Ara n-nota f'qiegħ il-paġna 3. [13] Fil-biċċa l-kbira dawn huma ammonti irregolari li mhumiex inklużi fid-dikjarazzjoni taċ-ċertifikazzjoni u għalhekk ma jirrappreżentawx telf potenzjali għall-baġit tal-UE. [14] Id-dejta ppreżentata f'din it-taqsima tirrifletti dik ippubblikata fil-kontijiet annwali tal-Kummissjoni, jiġifieri fin-Nota ta' Spjegazzjoni Nru 6 tal-Kontijiet tal-Unjoni, sakemm isir l-awditjar mill-Qorti Ewropea tal-Awdituri. [15] Każijiet fil-perjodu tal-ipprogrammar 2007-13 ta' defiċenza sinifikanti fis-sistemi ta' ġestjoni u kontroll tal-Istat Membru; jew jekk nefqa ċċertifikata tkun marbuta ma' irregolaritajiet serji. [16] Applikati fi tliet każijiet: (a) evidenza ta' nuqqas serju fis-sistema ta' ġestjoni u ta' kontroll u l-ebda miżuri korrettivi meħuda; (b) nefqa ċċertifikata marbuta ma' irregolaritajiet serji; jew (c) ksur serju minn Stat Membru tal-obbligi tiegħu ta' ġestjoni u kontroll. [17] Il-korrezzjonijiet finanzjarji jsegwu tliet stadji ewlenin: (a) tinsab għaddejja: soġġetti għal tibdil mhux aċċettat formalment mill-Istat Membru; (b) ikkonfermata/deċiża: jaqbel magħha l-Istat Membru jew deċiża permezz ta' deċiżjoni tal-Kummissjoni; (c) implimentata: il-korrezzjoni finanzjarja hija mwettqa u l-infiq mhux dovut huwa kkoreġut. [18] Emendi sussegwenti għall-qafas legali bidlu b'mod sinifikanti r-regoli tar-rappurtar għall-perjodu attwali ta' programmazzjoni. [19] Għall-FEŻR, il-116-il każ trattati fl-2012 jinkludu 69 interruzzjoni ġdida deċiżi matul is-sena. [20] Mill-EUR 2 172 miljun ta' korrezzjonijiet finanzjarji implimentati f'relazzjoni ma' Spanja, 90 % huma marbuta ma' programmi ffinanzjati mill-FEŻR. [21] L-ammont prinċipali tar-riżorsi proprji huwa ammont nett. [22] Biss każijiet li jinvolvu ammont ta' RPT ta' aktar minn EUR 10 000. [23] Il-kalkolu jieħu in konsiderazzjoni biss każijiet magħluqa, li fir-rigward tagħhom l-Istati Membri lestew l-isforzi ta' rkupru. [24] COM(2011) 135 finali. [25] 2013/C 89 E/01, ISSN 1977-091X. [26] P7_TA(2013)0308. [27] COM(2012) 363 finali. [28] Il-Konvenzjoni tal-1995 dwar il-Protezzjoni tal-Interessi Finanzjarji u l-Protokolli tagħha tal-1996 u l-1997. [29] Abbażi tal-Artikolu 86 tat-Trattat ta' Lisbona. [30] COM(2013) 532 [31] L-aġenzija tal-UE għall-kooperazzjoni ġudizzjarja f'materji kriminali transfruntieri. [32] Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew tas-6 ta' Ġunju 2011 dwar il-Ġlieda Kontra l-Korruzzjoni fl-UE - COM(2011) 308 finali. [33] http://ec.europa.eu/anti_fraud/documents/eu-revenue/consolidated_r515_97_en.pdf. [34] Tlieta minnhom kienu dwar id-droga u waħda dwar kontrolli ta' flus kontanti. [35] CIS, FIDE, CIGINFO, MARINFO, YACHTINFO. [36] Komunikazzjoni mill-Kummissjoni lill-Parlament Ewropew u lill-Kunsill Pjan ta' Azzjoni sabiex tissaħħaħ il-ġlieda kontra l-frodi tat-taxxa u l-evażjoni tat-taxxa, COM(2012) 722 final, is-6 ta' Diċembru 2012. [37] Eż. il-Kanada, l-Indja, il-Malasja, ir-reġjun tal-MERCOSUR. [38] Il-Kosta Rika, El Salvador, il-Gwatemala, il-Ħonduras, in-Nikaragwa u l-Panama. [39] Il-Perù u l-Kolombja. [40] Il-Madagaskar, il-Mawrizju, is-Seychelles u ż-Żimbabwe. [41] SEC(2011) 791. [42] Ara t-taqsima 4.1.11 hawn taħt. [43] COM(2013) 324 finali. [44] Philip Morris International, Inc. (PMI), Japan Tobacco (JTI), British American Tobacco (BAT) u Imperial Tobacco Limited (ITL). [45] Il-Proposta għal Direttiva dwar l-akkwist pubbliku, COM(2011) 896 finali – 2011/438(COD), u l-Proposta għal Direttiva dwar l-akkwist minn entitajiet li joperaw fis-setturi tas-servizzi tal-ilma, l-enerġija, it-trasport u postali, COM(2011) 895 finali – 2011/439(COD). http://ec.europa.eu/internal_market/publicprocurement/modernising_rules/reform_proposals_en.htm. . [46] Il-Proposta għal Direttiva tal-Parlament Ewropew u tal-Kunsill dwar l-għoti ta' kuntratti ta' konċessjoni COM(2011) 897 finali – 2011/0437(COD). [47] COM(2011) 376 finali. [48] Ara l-paragrafu 4.1.9. [49] COM(2011) 914 finali. [50] COM(2011) 913 finali. [51] Stabbilit taħt id-Deċiżjoni tal-Kummissjoni 94/140/KE tat-23 ta' Frar 1994, kif emendata fil-25 ta' Frar 2005. [52] http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0196+0+DOC+XML+V0//EN&language=EN. [53] Il-Bulgarija, ir-Repubblika Ċeka, il-Ġermanja, l-Estonja, il-Greċja, Spanja, il-Litwanja, il-Lussemburgu, ir-Rumanija, is-Slovakkja u l-Isvezja. [54] Il-Ġermanja, l-Irlanda, ir-Renju Unit (l-Ingilterra u l-Iskozja). [55] l-Italja. [56] Il-Bulgarija. [57] Id-Danimarka - firma diġitali sikura għaċ-ċittadini u l-impriżi kollha użata f'kuntatti ma' awtoritajiet pubbliċi. [58] Il-Bulgarija, ir-Repubblika Ċeka, il-Latvja u l-Polonja. [59] Il-Belġju, ir-Repubblika Ċeka, is-Slovenja u l-Isvezja. [60] Il-Belġju, il-Bulgarija, ir-Repubblika Ċeka, id-Danimarka, l-Irlanda, il-Greċja, Spanja, Franza, l-Italja, Ċipru, il-Latvja, il-Litwanja, l-Ungerija, il-Polonja, ir-Rumanija, is-Slovakkja u s-Slovenja. [61] Il-Belġju (il-Wallonja), ir-Repubblika Ċeka u s-Slovakkja. [62] L-Irlanda, il-Greċja, Spanja, l-Italja u l-Latvja. [63] L-Irlanda, il-Greċja, Spanja, l-Italja u l-Latvja. [64] Il-Ġermanja, il-Latvja, l-Ungerija u l-Polonja. [65] Il-Belġju (il-Wallonja), l-Irlanda, Spanja u l-Litwanja. [66] Il-Belġju, il-Bulgarija, ir-Repubblika Ċeka, il-Greċja, Spanja, l-Italja, Ċipru, il-Latvja, il-Litwanja, l-Ungerija, l-Awstrija, il-Polonja, ir-Rumanija, is-Slovakkja, is-Slovenja, u r-Renju Unit. [67] Il-Belġju, il-Bulgarija, id-Danimarka, il-Ġermanja, l-Estonja, l-Irlanda, il-Greċja, Spanja, Franza, l-Italja, Ċipru, l-Ungerija, il-Pajjiżi l-Baxxi, l-Awstrija, il-Portugall, ir-Rumanija u s-Slovakkja. [68] Kollha minbarra l-Lussemburgu. [69] Minbarra ħamsa (il-Belġju, id-Danimarka, il-Pajjiżi l-Baxxi, is-Slovenja u l-Isvezja). [70] Il-Bulgarija, l-Estonja, il-Greċja, Spanja, Franza, l-Italja, Ċipru, il-Latvja, l-Ungerija, il-Pajjiżi l-Baxxi, il-Portugall, ir-Rumanija, is-Slovenja, is-Slovakkja, l-Isvezja u r-Renju Unit. [71] Il-Belġju (ALV), l-Awstrija u l-Polonja. [72] Ara l-punt 2.2.9 tad-Dokument ta' Ħidma tal-Persunal tal-Kummissjoni dwar l-Implimentazzjoni tal-Artikolu 325 mill-Istati Membri fl-2012 li jakkumpanja dan ir-rapport, pp. 11-12, li jiġbor fil-qosor l-informazzjoni rrapportata mill-Istati Membri. [73] Il-Belġju, l-Irlanda, il-Greċja, Franza, Ċipru, il-Latvja, il-Lussemburgu, Malta, il-Portugall, il-Finlandja u r-Renju Unit [74] Il-Ġermanja, il-Greċja, l-Italja, il-Litwanja, il-Lussemburgu, l-Ungerija, il-Polonja, il-Portugall, ir-Rumanija, is-Slovenja u s-Slovakkja. [75] Tmien Stati Membri biss ipprovdew id-dejta (il-Bulgarija, id-Danimarka, il-Ġermanja, l-Italja, il-Polonja, il-Portugall, ir-Rumanija, is-Slovakkja u r-Renju Unit. [76] Il-Ġermanja, Franza, Spanja u r-Renju Unit. [77] Franza, Ċipru, Malta u l-Pajjiżi l-Baxxi [78] Il-Bulgarija, ir-Repubblika Ċeka, il-Ġermanja, l-Irlanda, Franza, l-Ungerija, l-Italja, Ċipru, il-Latvja, Malta, il-Pajjiżi l-Baxxi, il-Polonja, ir-Rumanija, is-Slovenja, is-Slovakkja, il-Finlandja, l-Isvezja u r-Renju Unit. [79] Il-Belġju, il-Bulgarija, ir-Repubblika Ċeka, Franza, l-Ungerija, l-Irlanda, l-Italja, Ċipru, il-Latvja, Malta, il-Pajjiżi l-Baxxi u l-Isvezja. [80] Il-Belġju, il-Bulgarija, ir-Repubblika Ċeka, il-Ġermanja, l-Estonja, il-Greċja, l-Ungerija, Ċipru, l-Italja, il-Latvja, il-Litwanja, il-Lussemburgu, Malta, il-Pajjiżi l-Baxxi, il-Polonja, il-Portugall, ir-Rumanija, is-Slovakkja, il-Finlandja, u l-Isvezja. [81] Il-Bulgarija, l-Estonja, Ċipru, il-Latvja, il-Litwanja, il-Lussemburgu, l-Ungerija, il-Pajjiżi l-Baxxi, il-Portugall, il-Polonja, ir-Rumanija, is-Slovakkja u l-Finlandja. . [82] Ir-riżultati tagħhom jirrappreżentaw 75 % tan-numru totali ta' irregolaritajiet irrappurtati bħala frodulenti. [83] Ir-riżultati tagħhom jirrappreżentaw 79 % tan-numru totali ta' irregolaritajiet irrappurtati bħala frodulenti. [84] Għall-ammonti relatati mal-Pajjiżi l-Baxxi fir-rigward tal-agrikoltura, ara l-paragrafu 3.4.1 tad-dokument ta' ħidma tal-persunal tal-Kummissjoni dwar “Valutazzjoni statistika tal-irregolaritajiet”. [85] It-totali tar-ringieli u l-kolonni jistgħu ma jikkorrispondux għas-somma tal-valuri li jintwerew minħabba t-tqarrib taċ-ċifri.